ועדת מיזמי תשתית לאומיים מיוחדים ושירותי דת יהודיים, כנסת 24, פרוטוקול מספר 26, 2022-01-03 11:45

יוליה מלינובסקי: שלום לכולכם, אני מצטערת על האיחור, היתה תאונה בכביש 1 ואנחנו נתקלנו שם בפקק, אז עידכנו את מנהלת הוועדה על האיחור.

יוליה מלינובסקי: זה קורה, כוח עליון מה שנקרא.

יוליה מלינובסקי: לא בשליטה של אף אחד.

יוליה מלינובסקי: אני פותחת את הדיון בנושא הליך המינוי של רבנים מקומיים.

יוליה מלינובסקי: הכנו מצגת קצרה לדיון כדי שאנחנו נתכנס לנושא ויהיה לנו ברור על מה אנחנו מדברים.

יוליה מלינובסקי: אז תכף נצלול לתוך הנושא.

יוליה מלינובסקי: אז בבקשה השקף הראשון.

יוליה מלינובסקי: בשקף הזה אנחנו מסבירים איך מתבצע הליך מינוי של רב העיר.

יוליה מלינובסקי: ופה אנחנו רואים שקודם כל השר צריך לפרסם הודעה על הקמת הוועדה, אחר כך יש להקים ועדה, אחר כך יש כינוס של אסיפה בוחרת, קביעת מועמד לבחירה, הצגה ובחירה בסוף.

יוליה מלינובסקי: פה אנחנו רואים את כל ההליך של מינוי רב העיר, איך הוא אמור להתבצע.

יוליה מלינובסקי: בהמשך אנחנו נראה איפה התחנות בדרך ומה גורם לעיכוב.

יוליה מלינובסקי: לכל עיר לפי הגודל שלה יש מספר של חברים באסיפה הבוחרת, פה אנחנו רואים מספרים שזה נע מ-16 עד 48 חברים ותכף אנחנו נבין עד כמה ההליך הזה מסורבל ולא ברור ומה גורם בסוף לכך שהגענו למצב של היום.

יוליה מלינובסקי: פה אנחנו רואים ההרכב של האסיפה הבוחרת ואנחנו יכולים ללמוד מה הם יחסי הכוחות באסיפה הבוחרת.

יוליה מלינובסקי: אם אתם זוכרים אמרתי קודם שמי שמקים את הוועדה זה השר עם נציגים של השר ושל השלטון המקומי והרבנות הראשית ואחר כך אנחנו מגיעים לאסיפה הבוחרת.

יוליה מלינובסקי: זה שבוחר את הנציגים יבחר את רב העיר.

יוליה מלינובסקי: אז אנחנו רואים שפה 50 אחוז זה מועצת העיר, נציגי בתי הכנסת, רבני העיר המועמדים מטעם השר ואחר כך נציגי ציבור.

יוליה מלינובסקי: בשקף הקודם אנחנו ראינו שיש שם שורה של נציגי בתי הכנסת, נתייחס לזה בהמשך.

יוליה מלינובסקי: דבר נוסף שצריך להתייחס אליו זה נושא של כהונת רבני העיר.

יוליה מלינובסקי: רבני העיר שנבחרו לפני 1974 אין להם בכלל סוף לכהונה, עד סוף החיים.

יוליה מלינובסקי: יש לנו היום 14 אנשים כאלה שהם מכהנים ויכהנו עד סוף חייהם.

יוליה מלינובסקי: יש לנו דוגמאות בראשון שרב העיר שם בן 90, ברחובות בן 91, אני מקווה מאוד שהם בריאים והם בכושר טוב אבל אנחנו כולנו מבינים בלי לפגוע באף אחד שזה כבר גיל שמאוד קשה לתפקד במיוחד בתפקיד שיש לו אחריות על הכשרות, על הנישואים, על גבולות העיר וכל מה שקשור להתנהלות העיר מבחינה דתית.

יוליה מלינובסקי: אחר כך יש לנו רבני עיר שנבחרו לפני 2007, שהכהונה שלהם גם כן מ-1975 ויש אופציה להארכה לעוד חמש שנים, אז בגדול ההארכה הזאת היא כמעט אוטומטית ויש לנו 53 כאלה, אז בגדול הם יכהנו עד גיל 80.

יוליה מלינובסקי: בקרית אונו בן 77, רמת ישי 86, בן אדם צעיר, רמלה 77.

יוליה מלינובסקי: והקטגוריה השלישית זה אלה שנבחרו אחרי 2007, כרגע יש לנו 20 כאלה, שבעצם זאת הכהונה של 70 פלוס חמש.

יוליה מלינובסקי: פה צריך להבין שהגיל הממוצע של רבני העיר היום עומד על 89, זה כולל כולם, ואורך הכהונה הממוצעת של רב העיר זה כ-30 שנה, כי אין הגבלת קדנציה ואני אבקש אחר כך מהייעוץ המשפטי של הוועדה, מתומר, התייחסות לנושא הזה.

יוליה מלינובסקי: האם יש דוגמאות כאלה בשירות הציבורי, כי בעצם רב העיר יכול להיכנס לתפקיד בגיל 40, מתי שהוא, ואז כפי שעכשיו אנחנו רואים עד גיל 75.

יוליה מלינובסקי: דבר נוסף שאני רוצה להתייחס אליו זה הנושא של ממלא המקום.

יוליה מלינובסקי: זאת המצאה שמאוד קשה להבין איך זה בכלל קורה.

יוליה מלינובסקי: ברשויות מקומיות שלא מכהן רב מקומי ואין הליך בחירה, הרבנות הראשית רשאית למנות ממלא מקום.

יוליה מלינובסקי: ואז רב מעיר אחרת ממלא מקום של רב במקום אחר, בעיר אחרת.

יוליה מלינובסקי: הבאנו פה כמה דוגמאות, לדוגמה הרב יהודה דרעי, רב העיר באר שבע, מכהן כדיין בבית דין איזורי בבאר שבע וחבר במועצת הרבנות הראשית.

יוליה מלינובסקי: בנוסף לתפקידים האלה, זה כבר שני תפקידים, הרב מונה לתפקיד הממונה על רישום הנישואין במצפה רמון, שזה 83 קילומטר מבאר שבע ובמועצה האיזורית רמת הנגב, 32 קילומטר מבאר שבע.

יוליה מלינובסקי: פה אפרופו כשרות, אחת הטענות ברפורמת הכשרות היתה איך יכול להיות מצב שרב עיר בעיר אחת יתן כשרות בעיר אחרת.

יוליה מלינובסקי: בפועל אנחנו כבר רואים שזאת המציאות.

יוליה מלינובסקי: כרגע חסרים לנו 35 רבני עיר ובפועל יש ממלא מקום שממלא את תפקידו בכל תחומי החיים, גם נישואים וגם כשרות.

יוליה מלינובסקי: ופה עולה השאלה אם זה כבר קורה בפועל ולא מפריע לאף אחד, למה ברפורמת הכשרות שפתחנו גבולות גיאוגרפיים פחות או יותר באותו סגנון, שם אנחנו שומעים את הצעקות.

יוליה מלינובסקי: יכול להיות בגלל שפה אלה מינויים של הרבנות הראשית.

יוליה מלינובסקי: ושאלה נוספת, האם ממלא המקום הזה מסוגל לתת את אותם שירותים באותה רמה כפי שמצופה וכפי שזה צריך להיות.

יוליה מלינובסקי: זאת לקונה בחוק שגם אני אבקש אחר כך בהמשך חוות דעת מהייעוץ המשפטי על הנושא הזה וגם מהמשרד לשירותי דת מה אתם מתכוונים לעשות במסגרת התקנות של השר.

יוליה מלינובסקי: פה אנחנו רואים התייחסות להליך מינוי רב העיר.

יוליה מלינובסקי: מה שדיברתי קודם.

יוליה מלינובסקי: היתה על זה הרבה ביקורת והרבה פעמים ניסו לשנות את זה ואנחנו רואים שב-2015 הנחה המשנה ליועץ המשפטי לממשלה חידוש הליכי בחירת רבני העיר.

יוליה מלינובסקי: הליך בחירת רב העיר הוא הליך ארוך ומסורבל הדורש הסכמות הדדיות מצד כל הגורמים המשתתפים.

יוליה מלינובסקי: מצב בו אין רב עיר כנדרש בתקנות עלול להביא לפגיעה בשירותי הדת, כיוון שבאותן רשויות עלול להיות מצב שבו לא יהיה גורם המוסמך לספק את שירותי הדת ובפרט את שירותי הדת בסמכות הסטטוטורית של רב העיר.

יוליה מלינובסקי: ואני מקריאה את זה מהדו"ח של המשנה ליועץ המשפטי לממשלה.

יוליה מלינובסקי: הוא מבקש וכותב, לפעול ללא דיחוי כדי לחדש את תהליך הבחירה לרבני העיר במקומות שבהם לא מכהן רב עיר, כי זה פוגע באיכות השירות.

יוליה מלינובסקי: ושוב, נכון לעכשיו, ותכף נגיע לזה, 35 ערים הן בלי רב עיר.

יוליה מלינובסקי: שאנחנו פשוט נבין את הסיטואציה.

יוליה מלינובסקי: ושוב, בכל השנים האלה הרבנות היקרה, לאותן מפלגות שעכשיו צועקות גיוועלד, רבני העיר זה עמוד השדרה של כל המערך, אז למה בכל השנים האלה כמעט ולא היו מינויים של רבני עיר, מאיזה טעמים, מה היה השיקול, למה לא פעלו לעשות את זה כפי שנדרש.

יוליה מלינובסקי: זה מעורר הרבה מאוד שאלות.

יוליה מלינובסקי: או הסתפקו בשיטה הזאת של ממלא מקום שבעיני היא שיטה לקויה.

יוליה מלינובסקי: אין ספק שזה לא נותן מענה.

יוליה מלינובסקי: ב-2018 הגיע דו"ח מבקר המדינה בנושא, אנחנו פה רואים את הקטעים מהדו"ח, מינוי הרכב מועצה דתית ובחירת רבני עיר.

יוליה מלינובסקי: אנחנו רואים שאז באותן שנים, ב-2018, היו חסרים 26 רבני עיר, היום חסרים 35, התופעה הזאת הולכת ומחמירה.

יוליה מלינובסקי: למרות כל הדוחות ולמרות כל הביקורות, אז או שצריך רבני עיר או שלא צריך.

יוליה מלינובסקי: אם לא צריך אז תגידו, נחסוך הרבה מאוד כסף לקופה הציבורית, ואם צריך אז צריך למנות ולא להשאיר את הלקונה הזאת ולהשתמש בממלא מקום.

יוליה מלינובסקי: דו"ח מבקר המדינה מדבר על הקשים בהליך, שההליך מסורבל, שהוא לא ברור, שהוא מאוד לא שקוף, ריבוי גופים שצריכים להתכנס ביחד, הסיפור עם נציגי בתי הכנסת שזה בכל משהו שהוא לא ניתן לפיצוח, כי שני בתי כנסת, שלושה יהודים כולם רבים על הכל.

יוליה מלינובסקי: זה המצב.

יוליה מלינובסקי: המבקר ממליץ על השר לשירותי דת, להוביל לעבודת מטה לבחירה, אני מדברת על 2018, לבחירת הליך למינוי רבני העיר ולהציע הצעה לייעול ולפשטות הליכים.

יוליה מלינובסקי: ואז היו בחירות וממשלות וקמו והלכו, הסגה נמשכה.

יוליה מלינובסקי: הגענו לתמונת מצב מה שדיברתי קודם, זה מה שיש לנו היום.

יוליה מלינובסקי: יש לנו היום 77 ערים שמכהן שם רב העיר, שמתוכם תשע מהן שישנם שני רבנים.

יוליה מלינובסקי: זה משהו היסטורי שעדיין קיים בתשע רשויות.

יוליה מלינובסקי: ב-35 ערים ומועצות מקומיות אין רב העיר אלא יש להם ממלא מקום.

יוליה מלינובסקי: תל אביב, כפר סבא, אל תגידו שזה משהו זניח, ערים, הרצליה, רמת השרון, מטולה, קרית מלאכי, הרשימה המלאה פה אצלכם על המסך.

יוליה מלינובסקי: בין 2019 ל-2021 מונו בסך הכל שלושה רבני עיר, מבשרת ציון, חדרה ולוד.

יוליה מלינובסקי: זה המצב.

יוליה מלינובסקי: ושוב, הליך מסורבל, הרבה גורמים, או שהם לא מונו מטעמים פוליטיים, מטעמי מאבקי כוח, או פשוט מצאו את השיטה של ממלא מקום שמספק את המענה, רב באר שבע הרב דרעי, גם רב באר שבע גם חבר במועצת הרבנות הראשית וממלא מקום בשתי רשויות.

יוליה מלינובסקי: כנראה שהוא עובד 25 שעות ביממה.

יוליה מלינובסקי: והוא גם דיין.

יוליה מלינובסקי: הגענו לשקף האחרון.

יוליה מלינובסקי: מה אנחנו מציעים ואיך אנחנו רואים את הדברים.

יוליה מלינובסקי: לאחרונה קיבלה הממשלה החלטה, רק עכשיו לפני כמה חודשים, על ביזור סמכויות בשלטון המקומי והפחתת רגולציה עודפת.

יוליה מלינובסקי: החלטת ממשלה 675.

יוליה מלינובסקי: הממשלה החליטה להאציל כמה שיותר סמכויות לשלטון המקומי כי ברור לכולנו שראשי רשויות, מועצות העיר, יודעים מצויין את השטח שלהם, מכירים את הצרכים ואין טעם להחזיק את כל הסמכויות על ידי שלטון מרכזי, על ידי שרים, אלא להפך, לפזר את זה, לבזר את זה כמה שיותר לכיוון השלטון המקומי.

יוליה מלינובסקי: וגם שרת המשפטים דיברה על זה ואף הממשלה הסמיכה מנכ"לים של משרדי ממשלה כולל משרד הדתות, להכין תוכנית על נושא ביזור סמכויות, כל משרד בתחומו.

יוליה מלינובסקי: אני באתי מהשלטון המקומי, אני דוגלת בזה, אני מאמינה בזה, אני מאמינה שראש העיר ומועצת העיר וגם הקהילה בתוך העיר יודעת יותר טוב מה מתאים להם, עם מי הם רוצים לעבוד, מי עונה לקריטריונים שלהם, אני מאמינה שמה שמתאים לתל אביב אולי פחות מתאים לבני ברק או עיר חרדית מובהקת או לעיר חילונית, או אם האוכלוסיה מעורבת שגם צריך לקחת בחשבון, אז זה הכיוון לדעתי שאני אפנה לשר הדתות לשקול את זה ולחשוב איך גם בתחום שירותי הדת לתת כמה שיותר סמכויות לשלטון המקומי.

יוליה מלינובסקי: אגב, עוד דוגמה, יש לנו רב בנשר, הוא הופיע פה כשדיברנו על רפורמת הכשרות, שהוא גם עכשיו ממלא מקום בחיפה וכנראה שהוא איש רב יכולות שיכול גם וגם וגם.

יוליה מלינובסקי: אז זאת תמונת המצב, אנחנו נצלול לתוך החומר, יש לנו הרבה חומר נוסף, יש לנו את המכון לדמוקרטיה בזום, שלאחרונה הם בצעו סקר מאוד מעניין על מה הציבור חושב על תפקיד רב העיר ואיך הציבור רואה את המינוי והשייכות של רב העיר, אז אנחנו נבקש להעלות אותו בזום כדי שהוא יציג את הסקר שהם עשו במכון לדמוקרטיה.

אריאל פינקלשטיין: אני אשמח לדבר.

אריאל פינקלשטיין: אני אציג פה בקצרה סקר שאנחנו הכנו שפורסם ממש היום באתר של המכון הישראלי לדמוקרטיה, אפשר לקרוא את כל המחקר על הסקר שבוצע ב-630 יהודים בישראל מכל קבוצות האוכלוסיה, בנושא הרבנות המקומית.

אריאל פינקלשטיין: הדבר הראשון שבחנו בסקר זה מה דעת הציבור, אני אצלול ישר לנתונים, השאלה הראשונה ששאלנו את הציבור האם הם מתנגדים או לא מתנגדים שיהיה רב לעיר, רב לרשות המקומית, וראינו שרוב הציבור דווקא תומך, 51 אחוז תומכים, 27 אחוז זה לא משנה להם ו-23 אחוז מתנגדים, בפילוח של אוכלוסיות ראינו שממש בכל הקבוצות יש תמיכה חוץ מהחילונים שאצלם העמדה לא אחידה.

אריאל פינקלשטיין: שאלה שבחנו זה מה הציבור חושב על איך לבחור את רבני הערים, כמו שהציגה חברת הכנסת מלינובסקי, הגוף הבוחר היום של רבני הערים מורכב מ-50 אחוז נציגים של מועצת העיר, עוד 25 אחוז נציגים שהשר ממנה, שזה רבנים ואנשי ציבור מהעיר, ועוד 25 אחוז זה נציגים של בתי הכנסת שזה נושא מאוד מסובך אבל מי שמכיר את החומר ואת דוחות מבקר המדינה מבין שזה לא ממש בדיוק בתי הכנסת, זה בעיקר השר ממנה ועדה שממנה מבתי הכנסת.

אריאל פינקלשטיין: לשר יש הרבה השפעה על מי יהיו נציגי בתי הכנסת ואנחנו כבר יודעים מבפנים שרוצים לבטל את זה, את נציגי בתי הכנסת, ולכן בחנו את השאלה האם הציבור רוצה שיהיו יותר נציגים של הרשות המקומית או יותר נציגים של השר בגוף שבוחר את רב העיר, ונתנו חמש אופציות שזה החל מרק נציגים של מועצת העיר, עד רק נציגים של השר, ועם אופציות ביניים שיהיו רוב למועצת העיר או שזה יהיה שווה בשווה.

אריאל פינקלשטיין: אנחנו רואים 20 אחוז שלא הביעו דעה, פה אני מציג רק את בעלי הדעה, ואנחנו רואים ש-37 אחוז רוצים שרק מועצת העיר תמנה את הרב, עוד 24 אחוזים חושבים שצריך להיות רוב לנציגי מועצת העיר, 27 אחוזים חושבים שזה יהיה שווה בשווה ורק מיעוט של 11 אחוזים חושבים שלשר צריך להיות רוב בגוף שבוחר את הרב, לנציגים של השר.

אריאל פינקלשטיין: ומה שאנחנו רואים פה, תמיכה די מובהקת בלתת למועצת העיר את כל הסמכות או את רוב הסמכות לבחור את רב העיר.

אריאל פינקלשטיין: אנחנו רואים פילוח לפי אוכלוסיות, רואים דבר מעניין ששתי הקבוצות שהכי תומכות בזה שמועצת העיר תבחר את הרב או שיהיה לה את הכוח המשמעותי, זה החרדים והחילוניים דווקא.

אריאל פינקלשטיין: שתי קבוצות שהן נחשבות לקבוצות הקצה בסקלה הדתית הן הכי תומכות בזה - - -

יוליה מלינובסקי: החרדים והחילונים רוצים כמה שיותר השפעה על בחירת רב העיר על ידי מועצת העיר וראש העיר.

אריאל פינקלשטיין: זה לא מפתיע.

משה טור פז: אני מניח, ראיתי את הנתון הזה, אני מניח שמה שהוא אומר שהחרדים והחילוניים אומרים שהקהילה צריכה לעמוד במוקד ומי שמצביע שמזהה את עצמו כדתי לאומי רוצה שלמדינה תהיה עדיין אמירה משמעותית לגבי הרב.

משה טור פז: אפשר לומר משהו כזה?

אריאל פינקלשטיין: לא לגמרי, כי גם רוב הדתיים רוצים בזה.

אריאל פינקלשטיין: תסתכל בנתונים, זה שרק 17 אחוז מהדתיים חושבים שלשר צריך להיות יותר כוח ו-56 אחוז מהדתיים חושבים שלמועצת העיר צריך להיות יותר כוח.

אריאל פינקלשטיין: אבל אצל החרדים והחילוניים מאוד בולט ש-50 אחוז, אצל החרדים אפילו יותר, חושבים שרק מועצת העיר צריכה לבחור.

אריאל פינקלשטיין: זה נכון חלקית מה שאתה אומר, ולגבי החרדים צריך גם להגיד שזה גם מה שקורה שם היום ברוב הרשויות החרדיות, בבני ברק, בבית"ר עילית, יש רבני ערים שלא מונו בהליך הרשמי שחברת הכנסת מלינובסקי תיארה, העיריות ממנות, מועצת העיר בעירייה ממנה רבנים מטעם עצמם שהם לא רבנים רשמיים מטעם המדינה, אז זה מאוד תואם את מה שאנחנו מכירים מהשטח.

יוליה מלינובסקי: ומה עם סמכויות?

אריאל פינקלשטיין: סמכויות רשמיות אין להם, חלקם, כמו הרב של העיר בני ברק למשל, מקבלים ממועצת הרבנות הראשית סמכויות בנושא כשרות, יש על זה ויכוח - - -

יוליה מלינובסקי: עדיין יש עוד מסלול שלישי בערים מסויימות שזה כנראה ההארד קור של החברה החרדית, ששם העירייה ממנה והרבנות הראשית מסמיכה במסלול עוקף של כל הליך הבחירה.

אריאל פינקלשטיין: אבל זה קורה בבני ברק.

אריאל פינקלשטיין: בבית"ר עילית למשל יש רב עיר מטעם העירייה שלא קיבל את הסמכויות של הרבנות הראשית.

יוליה מלינובסקי: איפה שהרבנות הראשית רוצה היא נותנת סמכויות ואיפה שלא מתאים לה היא לא נותנת.

אריאל פינקלשטיין: אפשר להגיד.

אריאל פינקלשטיין: הדבר הבא שבחנו זה את הנושא של קציבת כהונה של רבנים.

אריאל פינקלשטיין: פה הצגנו חמש אפשרויות בפני הציבור, אפשרות אחת, האם הם מתנגדים לקציבת הכהונה, ועוד ארבע אפשרויות, אפשרות של חמש ועשר שנים, לקצוב כהונה לחמש ועשר שנים, וגם הצגנו אפשרויות של האם נגיד עשר שנים ללא אפשרות להיבחר שוב כמו הרבנים הראשיים וגם הצגנו אפשרות שאפשר להיבחר שוב כמו ראש עיר.

אריאל פינקלשטיין: יש לו קדנציה, הוא מסיים אותה ויכול להיבחר שוב.

אריאל פינקלשטיין: מתוך בעלי הדעה אנחנו רואים 22 אחוזים מתנגדים לקציבת כהונה, והשאר, 78 אחוזים תומכים בלקצוב את כהונת רבני הערים והדבר שהציבור הכי תומך בו זה שהכהונה תהיה למשך חמש שנים ושיהיה אפשר להיבחר שוב.

אריאל פינקלשטיין: בניגוד לרבנים הראשיים שרבני הערים יוכלו להיבחר שוב כמעין נבחרי ציבור ופה אפשר לראות את זה גם בחלוקה לפי עמדה דתית.

אריאל פינקלשטיין: אנחנו רואים שבכל הציבורים חוץ מהציבור החרדי יש תמיכה מובהקת בקציבת כהונה של רבני ערים, ובציבור החרדי אנחנו רואים שהרוב מתנגד.

אריאל פינקלשטיין: אם ניקח את מצביעי ש"ס למשל, הרוב דווקא תומכים בקציבת כהונה, בקרב מצביעי יהדות התורה הרוב מתנגדים לקציבת כהונה.

אריאל פינקלשטיין: הדבר האחרון שבחנו בסקר ועם זה אני אסיים, ניסינו להבין האם הציבור בכלל מכיר את רב העיר, מה הוא יודע עליו.

אריאל פינקלשטיין: שאלנו האם אתם מכירים את הרב של הרשות המקומית במקום מגוריכם, ואנחנו רואים ש-27 אחוזים אומרים אין לי מושג, אני לא יודע אם יש רב או אין רב, ו-32 אחוזים אומרים שהם יודעים שיש רב אבל אין להם מושג מי זה, ורק 21 אחוזים אומרים כן, אני יודע שיש רב ואני יודע מה השם שלו, עוד 20 אחוז אומרים שלדעתם, לפי מה שהם יודעים הם אומרים שלא מכהן רב ברשות המקומית שהם גרים בה.

יוליה מלינובסקי: זאת אומרת שנוכחות רב העיר היא לא מורגשת.

אריאל פינקלשטיין: עוד שניה נראה שזה אפילו יותר חזק.

אריאל פינקלשטיין: דבר ראשון שרואים לפי חלוקה דתית, רואים שאצל חילוניים ומסורתיים לא דתיים אנשים מעט מאוד יודעים מי הרב של העיר שלהם, הרבה מאוד אומרים אין רב לעיר שלי או שאין לי מושג או שיש רב ואין לי מושג מי זה, אבל עשינו עוד משהו מאוד מעניין, לקחנו את הנתונים של הסקר, אנחנו יודעים איפה כל אחד מ-630 העונים אנחנו יודעים איפה הם גרים, ובחנו האם הם צודקים.

אריאל פינקלשטיין: האם האנשים שאומרים יש לי רב או אין לי רב, מה המציאות, האם באמת יש שם רב או אין שם רב.

אריאל פינקלשטיין: ועשינו בדיקה וראינו שמבין האנשים האלה מלא טעו.

אריאל פינקלשטיין: כמעט חצי מהחילוניים שאמרו אני יודע שיש לי רב או אני יודע שאין לי רב, טעו.

אריאל פינקלשטיין: ראינו הרבה מאוד אנשים שאומרים אין לי רב ברשות המקומית, ובסוף התברר שיש רב ברשות המקומית והם פשוט לא ידעו את זה.

אריאל פינקלשטיין: אם נסכם את הנתונים על כלל החברה במדינת ישראל, ראינו ש-55 אחוזים מהציבור בישראל, שזה כולל את החרדים והדתיים, לא יודעים אם יש להם רב.

אריאל פינקלשטיין: חצי מהם אומרים אני לא יודע וחצי מהם חושבים שהם יודעים אבל הם לא יודעים והם טעו.

אריאל פינקלשטיין: אני חושב שהנתונים האלה מראים שיש ניתוק מאוד משמעותי בין הציבור לבין הרבנים המקומיים בישראל.

אריאל פינקלשטיין: ומה שאנחנו חושבים, ופה אני אומר את עמדתי ובזה אני אסיים, שגם עולה מהסקר שאנחנו צריכים להחזיר את בחירת הרבנים לציבור, לאפשר קציבת כהונה של רבנים ושני הדברים האלה יחזקו את הקשר בין הציבור לבין הרבנים והניתוק הזה יעלם מהשטח.

יוליה מלינובסקי: תודה רבה.

יוליה מלינובסקי: הסקר מרתק.

יוליה מלינובסקי: תעביר לנו את הסקר הזה ואנחנו נפרסם אותו באתר הכנסת, באתר הוועדה, כי אלה דברים מרתקים.

אריאל פינקלשטיין: זה כבר מופיע באתר הוועדה.

יוליה מלינובסקי: מצויין, כי זה רק מחזק את הנרטיב שלנו, כי אם אנחנו רוצים להיות ביחד הקשר צריך להיות יותר הדוק.

יוליה מלינובסקי: כי כרגע לפי הסקר הזה זה סתם נמצא איפה שהוא, רק במקומות מסויימים זה משפיע ולכלל הציבור זה בכלל לא נוגע.

יוליה מלינובסקי: תודה רבה לך אריאל.

יוליה מלינובסקי: אתה רוצה להתייחס חבר הכנסת טור פז?

משה טור פז: כן, בבקשה.

משה טור פז: עברתי גם על החומרים של המכון הישראלי לדמוקרטיה וגם של המרכז ליהדות המדינה, זה תמיד טוב שיש לנו כמה חומרים מול העיניים, ואני חושב שגבירתי אמרת כבר את המסקנה אבל ברשותך נחזור על הדרך אליה.

משה טור פז: כמו שלמדנו כשעושים נוסחה במתמטיקה, לא רק השורה האחרונה חשובה אלא גם הדרך.

משה טור פז: אני חושב שבולט בנתונים שלפנינו אמון נמוך של הציבור במוסד הרבנים המקומיים וזה כמובן דבר מאוד עצוב, וגם באופן עקבי הנמוך ביותר בשירות הציבורי, שזה גם כר חשוב להשוואה.

משה טור פז: כפי שהוצג כאן בסוף הדברים, ישנה הכרות נמוכה ואני מניח שהדברים גם קשורים אחד בשני.

משה טור פז: אני יודע איך קוראים לרב הקיבוץ שלי נגיד ואפילו לרב המועצה האיזורית, אבל מסתבר שרוב הציבור לא יודע ואם הוא לא יודע הוא לא מכיר לא את השם, לא האם ישנו או לא ישנו, אז הוא כנראה לא רלוונטי.

יוליה מלינובסקי: אני מודה ומתוודה אני לא מכירה את הרב בחולון.

משה טור פז: אני רוצה להזכיר שני רבני ערים וזה נכון שאני מכיר אותם כי במקום אחד גר אחי ובמקום שני גרה אחותי, אבל אני אספר כאן על מנהג שאני לא חושב שכל רבני הערים נוהגים בו, ובוודאי אם הם לא גרים בעיר אז הם לא יכולים לנהוג בו.

משה טור פז: בעיר אפרת הרב שלמה ריסקין שכיהן כרב העיר זמן רב, ואת העיר שוהם שהרב סתיו עומד בראשה, רב העיר נוהג בשבת לעבור בין כל בתי הכנסת בעיר.

משה טור פז: הוא מתחיל את הסיבוב הזה, אני אומר את זה על שני הרבנים כי ראיתי את זה בעיני, אי שם בשעות הבוקר, בדרך כלל הוא מתפלל במה שנקרא מנין ותיקים למי שמכיר, ועד השעה 10-11 הוא עובר בית כנסת בית כנסת בכל העיר ובדרך כלל הוא אומר דבר תורה קצר, או אפילו רק בא לברך וממשיך הלאה.

משה טור פז: גם זה, ובואו נזכור, לפחות בשוהם לא כל אנשי העיר באים לבית הכנסת, אבל אחר כך יש שלב נוסף שזה הגעה למוסדות החינוך.

משה טור פז: אלה רבנים שהם רלוונטיים לציבור שלהם כי הם עושים מאמץ שעולה שעות זמן כסף וגם על חשבון המשפחה כדי להיות רלוונטיים.

משה טור פז: אני אומר את זה כי בעיני הנתון הזה מעיד על נתק בחלק מהמקומות בין רב העיר לבין הציבור.

משה טור פז: הנקודה השלישית שציינת גבירתי זה האיוש הנמוך.

משה טור פז: בסופו של דבר אם המנגנון הנוכחי לא עובד צריך לתקן את המנגנון.

משה טור פז: הרי זאת לא בעיה מקומית עם רב מסויים בעיר מסויימת, המנגנון הנוכחי מייצר איוש נמוך של המישרות האלה.

משה טור פז: אז או שהן מיותרות או שצריך אותן, אבל אם צריך אותן בואו נדאג לאייש אותן.

משה טור פז: אני חושב שהמסקנה שהצגת ואני עכשיו חוזר אליה, של צורך לחזק את הזיקה בין הקהילה לבין הרב הנבחר בראש וראשונה בתהליך הבחירה אבל גם בתהליכי העבודה, היא מפתח מאוד חשוב, אני לא חושב שהוא המפתח היחיד אבל הוא המפתח העיקרי.

משה טור פז: ולכן אני חושב שטוב נעשה אנחנו אם נדחוף את המנגנון הזה יותר כך שהדומיננטיות הקהילתית בבחירת רב העיר תהיה משמעותית יותר מהקיים היום וגם אני חושב, ובזה אני עקבי, זה לא קשור למישרות רב, אין מישרות לנצח.

משה טור פז: במדינת ישראל השירות הציבורי אסור שהוא יכלול מישרות ארוכות מדי, אנחנו חושבים ככה על ראש ממשלה, אני חושב ככה גם על ועדי עובדים, בהצעת החוק שהגשתי לאחרונה ואני חושב ככה גם על רבנים.

משה טור פז: כל המישרות הציבוריות צריכות להיות קצובות בזמן, יש מישרות שבהן הקציבה, דרך אגב אני חושב ככה גם על מנהלי בתי ספר, זה תחום המקצוע שלי, זה לא סותר את האפשרות להיבחר שוב אבל עצם העמידה למבחן הציבור במקרה של מנהל בית ספר, רב וכו', היא מאוד חשובה לתהליך ולכן אני חושב שטוב שנעשה אם נתקן את המצב הזה.

יוליה מלינובסקי: תודה רבה.

יוליה מלינובסקי: אני רוצה התייחסות של נציגי משרד הדתות ונציגי הממשלה ואחר כך אני אבקש מהייעוץ המשפטי שלנו לתת לנו קצת רקע והבנה לגבי ההליך, לגבי הכהונה, לגבי הפרקטיקה של ממלא מקום.

יוליה מלינובסקי: אנחנו נשמח לשמוע את דעתך המקצועית על הנושא.

חזקיהו סאמין: שמי חזקיהו סאמין, אני מנהל אגף נישואין ורבנים.

חזקיהו סאמין: אני מלווה את הנושא הזה של הליכי הבחירות כבר 12 שנה.

חזקיהו סאמין: מה שהוצג פה במצגת זה נכון, הליכי הבחירות הם קצת מסורבלים, בעיקר בנושא הזה של נציגי בתי הכנסת משום שנציגי בתי הכנסת לפי הנסיון הם אלה שתוקעים לנו את התהליך, זה מאוד מסורבל, קשה מאוד להגיע לכל המגזרים וכל השכונות ותמיד יש עתירות בענין הזה וזה עוצר את התהליך.

חזקיהו סאמין: דווקא הרשות המקומית וגם נציגי השר זה דבר שהולך מאוד מהר ולכן אכן כן יש לנו בעיה עם הנושא הזה של נציגי בתי הכנסת.

חזקיהו סאמין: מעבר לכך צריך לקחת בחשבון שאנחנו עברנו כאן ארבעה הליכי בחירות בכנסת ולפני כן היו גם בחירות לרשויות המקומיות שעל פי ההנחיה המשפטית חצי שנה לפני מועד בחירות כל התהליכים נעצרים.

חזקיהו סאמין: זאת הסיבה שהגענו למצב שהגענו.

יוליה מלינובסקי: אתה מדבר פה עם אנשים אינטליגנטיים, הטענה של ארבע מערכות בחירות זאת טענה מצויינת אבל אנחנו קצת מתמצאים במספרים.

יוליה מלינובסקי: לפי דו"ח מבקר המדינה מ-2018 הבחירות עוד לא היו, היו חסרים 26 רבני עיר.

יוליה מלינובסקי: זה הלך וגדל, עכשיו אנחנו ב-35, אבל הטענה לגבי בין 26 ל-35 אני עוד יכולה להבין את הנושא של הבחירות באמצע, אבל גם אז היו חסרים 26 ולא היו בחירות והיה שם רצף של שרים, אז זאת טענה שלא מחזיקה מים.

חזקיהו סאמין: התייחסתי לשנים האחרונות.

חזקיהו סאמין: את צודקת, יש בעיה בכל הנושא הזה של התקנות וצריך לשנות אותן והשר הנחה את המשרד לשנות את התקנות, יש לנו את זה בתוכנית העבודה של הרבעון הראשון ב-2022, וזה נכון שלא זאת רק הבעיה, אני התייחסתי רק לשנים האחרונות.

חזקיהו סאמין: כפי שאמרתי יש בעיה מאוד גדולה בנושא של בתי הכנסת ואני רק אומר שאני כיחידה מקצועית בסופו של דבר מי שמקים את הוועדה זה השר, אחרי שהוא מקים את הוועדה זה מגיע אלינו ליחידה המקצועית ואז אנחנו פועלים.

יוליה מלינובסקי: כמה ועדות הוקמו?

יוליה מלינובסקי: הרב האחרון לדעתי שמונה, דווקא היו בחירות ברבנות והשר שהיה דווקא בזמן הבחירות הצליח למנות.

יוליה מלינובסקי: אז הטענה של בחירות לדעתי מתייתרת.

חזקיהו סאמין: אני חושב שבלוד זה לקח כמה שנים, אם אני לא טועה זה לקח 3-4 שנים עד שהצלחנו למנות רב עיר בלוד.

יוליה מלינובסקי: אבל המינוי היה בזמן הבחירות.

משה טור פז: גבירתי, אני רוצה לציין לטובה את העובדה שנציג הרבנות כבר אמר פעמיים על שני דברים שהוצגו פה שהוא מודה, כמו שהוא מסכים, בעיני זאת תעודת כבוד, לא כל פקיד ציבור שמגיע לפה מוכן לומר יש לי גם אמירות אחרות, אבל הנה שתי נקודות שבהן זיהיתם נכון ואני שמח על כך ומברך.

יוליה מלינובסקי: אם אתה יכול בבקשה אדוני להתייחס לנושא של ממלא מקום.

יוליה מלינובסקי: כי לדעתי זאת הנקודה פה, כי מצאו את השיטה, יש ממלא מקום, שום דבר לא בוער ואז אפשר להמשיך.

יוליה מלינובסקי: אבל גם שמענו עכשיו על שיטה שלישית.

יוליה מלינובסקי: אז קודם כל ממלא מקום וגם על השיטה השלישית.

חזקיהו סאמין: אני אתן הערה קצרה לגבי ממלא המקום על אף שיש כאן את נציג הרבנות הראשית, הרבנות הראשית הם אלה שצריכים להתייחס אבל עם הביקורות שאנחנו עושים בכל מקום שיש ממלא מקום יש בעיות לא קטנות וזה לא חלופה טובה ולא חלופה כמובן לרב עיר.

חזקיהו סאמין: אבל יש כאן את נציגת הרבנות הראשית שהיא תענה על הנושא הזה.

יוליה מלינובסקי: הוא אומר שזה - - -

תומר רוזנר: אני מבין את מה שהוא אומר.

חזקיהו סאמין: מועצת הרבנות הראשית היא זאת שממנה את הרבנים ממלאי המקום, אז למה שאני אתייחס לזה, אני מייצג את המשרד לשירותי דת.

תומר רוזנר: כן, אבל האם אתה חושב שזה תקין שהמצב הוא כזה.

חזקיהו סאמין: אמרתי - - -

תומר רוזנר: לא עצם הענין, אלא השאלה לגבי עצם העובדה שהמשרד בכלל לא מעורב בתהליך.

יוליה מלינובסקי: ברגע שיש הליך מינוי ממלא מקום אתה כמשרד אין לך דעה, מי שעושה את זה זאת הרבנות הראשית.

יוליה מלינובסקי: נכון?

חזקיהו סאמין: כי תהליך הבחירה הזה נמצא בסמכותה של הרבנות הראשית לישראל, אנחנו לא יכולים להתערב בזה.

חזקיהו סאמין: מועצת הרבנות הראשית אחראית על הכשרות.

חזקיהו סאמין: אני אתן דוגמה.

חזקיהו סאמין: מי שנותן כשרות היום לפי החוק הקיים, מי שנותן כשרות זה או רב העיר או מועצת הרבנות הראשית לישראל.

חזקיהו סאמין: מועצת הרבנות הראשית יכולה לתת היום כשרות בירושלים על אף שיש רב עיר בירושלים.

חזקיהו סאמין: כשאין רב עיר היא ממנה מישהו כממלא מקום.

חזקיהו סאמין: לכן זאת סמכותה, אז למה שאנחנו נתייחס.

יוליה מלינובסקי: אני מבינה אותך, אני מבינה את העבודה שלך, אני מבינה שאתם נמצאים בסיטואציה מאוד לא פשוטה.

יוליה מלינובסקי: אבל ברגע שהמשרד לא עושה את העבודה למינוי, התפקיד פנוי ואז נכנסת פה הרבנות הראשית ואומרת אני אמנה ממלא מקום.

יוליה מלינובסקי: ואז למשרד ולשר אין בכלל דעה על מי הרבנות הראשית תמנה כממלא מקום.

תומר רוזנר: אבל איך זה משפיע על העבודה שלו במקום שהוא עובד.

משה טור פז: נכון.

משה טור פז: גם צריך לומר בכנות גבירתי, כבר למדנו שהיו פה שנים עם הרבה מאוד ממלאי מקום בתפקידים ציבוריים ויש לנו נסיון מצטבר בדבר הזה ויש לזה הרבה מאוד חסרונות גם בתחושת הביטחון של הפקיד בתפקיד שלו אל מול הארעיות וגם אל מול העובדה שכאשר הממנה הוא גוף מדינה ללא ביטוי לגוף המקומי, אז שוב נחלש הקשר בין הציבור לבין פקיד הציבור.

יוליה מלינובסקי: פה אני מבינה שזה משהו אחר, פה אין לנו רב עיר, השר לא מצליח בגלל ההליך המסורבל בצורה כזאת או אחרת, אין ועדה, אין אסיפה בוחרת, לא מונה רב העיר.

יוליה מלינובסקי: אז פה נכנסת הרבנות הראשית וממנה.

יוליה מלינובסקי: אבל לשר או למשרד הדתות בכלל אין אפילו מילה שם.

יוליה מלינובסקי: זאת הנקודה שאני מנסה להבין.

יוליה מלינובסקי: אם אתה יכול ברשותך להתייחס גם למסלול השלישי שעכשיו הבנו שיש עיריות שממנות את רב העיר בעצמן ורק אחר כך מקבלות או לא מקבלות הסמכה מהרבנות הראשית, אם אתה יכול להתייחס לנקודה בבקשה.

יוליה מלינובסקי: איך אתם רואים את זה כגוף מקצועי.

חזקיהו סאמין: אנחנו רואים את זה בצורה שלילית כמובן.

חזקיהו סאמין: אנחנו חושבים שכל עיר צריכה לעבור את התהליך המסודר של הליכי בחירות, צריך לראות שהמועמד יש לו תעודת רב עיר, שהוא בגיל הנכון, לפחות בגיל 70.

חזקיהו סאמין: במקרים הללו מדובר באנשים שאין להם תעודת רב עיר והם גם מעל גיל 70.

חזקיהו סאמין: אנחנו לא רואים את זה בצורה נכונה.

יוליה מלינובסקי: כמה מקרים יש כאלה?

יוליה מלינובסקי: היועץ המשפטי מתעניין.

יוליה מלינובסקי: כמה יש לנו רבני עיר שהם מונו על ידי העירייה וקיבלו אחר כך, או שלא קיבלו - - -

חזקיהו סאמין: הם לא קיבלו, אין להם שום סמכויות - - -

תומר רוזנר: כמה כאלה יש?

תומר רוזנר: חוץ מבני ברק ובית"ר עילית.

חזקיהו סאמין: בני ברק, בית"ר עילית, אני לא מכיר עוד מקומות כאלה.

יוליה מלינובסקי: הם לא קיבלו סמכויות מהרבנות הראשית?

חזקיהו סאמין: לא קיבלו סמכויות, אין להם סמכויות.

תומר רוזנר: באיזה מובן הם רבני ערים?

חזקיהו סאמין: לדוגמה הרב לנדא שנפטר לפני כמה שנים, היה לו כשרות פרטית, זה לא כשרות של העיר בני ברק.

חזקיהו סאמין: היתה לו כשרות, כולם יודעים, כשרות של הרב לנדא, כשרות מפורסמת, אז הוא נתן בצורה פרטית, אבל הוא לא יכול היה לתת כשרות בבני ברק ללא הכשרות המקומית גם.

חזקיהו סאמין: אז לכן אין להם תפקידים, הרבנות הראשית לא נתנה להם סמכות.

יוליה מלינובסקי: זאת אומרת בבני ברק היה רב עיר שהוא מוסמך - - -

תומר רוזנר: לא היה.

יוליה מלינובסקי: היה מטעם הרבנות, מטעם - - -

תומר רוזנר: לא היה.

יוליה מלינובסקי: לא היה.

יוליה מלינובסקי: טוב, הבנו.

יוליה מלינובסקי: בקיצור, הבנו שלא הבנו.

יוליה מלינובסקי: אותו בן אדם שנבחר כרב העיר על ידי העיר, איך הוא מקבל משכורת, או שהוא לא מקבל משכורת.

חזקיהו סאמין: מקבלים מהעירייה.

תומר רוזנר: בתור מה?

יוליה מלינובסקי: שאלות טובות.

יוליה מלינובסקי: טוב, הרבנות הראשית, תסבירו לנו, אולי תעשו לנו קצת סדר.

אורית משמוש: אורית משמוש מהלשכה המשפטית ברבנות הראשית לישראל.

אורית משמוש: אני רוצה לגעת בשני נושאים.

אורית משמוש: לענין המינוי הזמני, המינויים הזמניים מטעם מועצת הרבנות הראשית לישראל, אני רוצה להסביר שמדובר במתן מענה נקודתי וזמני לוואקום שנוצר בעקבות היעדר בחירת רבני ערים, רבנים מקומיים.

אורית משמוש: הרבנות הראשית היא לא זאת שמחליטה איפה יכהן רב ומי יכהן כרב.

אורית משמוש: היא נותנת מענה - - -

יוליה מלינובסקי: נקודה זמנית אמרת, כמה זמן בדרך כלל מכהן ממלא מקום?

אורית משמוש: עד שנבחר - - -

יוליה מלינובסקי: כמה זמן, אם את אמרת שזאת נקודה זמנית חד פעמית, משהו לזמן, כמה זמן בדרך - - -

אורית משמוש: עד שנבחר רב מקומי.

משה טור פז: בישראל כל זמני הוא קבוע.

אורית משמוש: עכשיו יש הרבה, זה לא נקרא גם ממלא מקום, הוא לא ממלא את כל התפקידים של הרב, הוא לא ממלא מקום של רב.

אורית משמוש: הוא נותן הכשר, מועצת הרבנות הראשית ממנה באופן ספציפי נותני הכשר ורשמי נישואין.

יוליה מלינובסקי: אבל אלה התפקידים המרכזיים של רב העיר.

יוליה מלינובסקי: אלה שני התפקידים המרכזיים.

אורית משמוש: כמו שחבר הכנסת אמר, רב עיר יכול לתת משמעות הרבה יותר מלאה.

יוליה מלינובסקי: על פי חוק אלה שני התפקידים המרכזיים, כשרות ונישואין.

אורית משמוש: הרבנות לא מחליטה איפה יהיה רב ואיפה לא יהיה רב, הרבנות נותנת מענה למקומות שבהם לא מכהן רב.

יוליה מלינובסקי: הבנתי.

יוליה מלינובסקי: שאלתי מה היא הכהונה הממוצעת של ממלא מקום, עכשיו אלה שממלאים כרגע מקום, כמה זמן זה נמשכת הסגה הזאת?

יוליה מלינובסקי: כמה, שנה שנתיים שלוש, פחות או יותר.

אורית משמוש: אין לי את המידע בנושא, אבל אני מניחה שכמה שנים.

יוליה מלינובסקי: שנים רבות.

אורית משמוש: בעקבות הוואקום שנוצר בהליך מינוי רבנים.

יוליה מלינובסקי: איך הרבנות הראשית מחליטה מי יהיה ממלא מקום?

אורית משמוש: מדובר בהליך מסודר, זה קבוע בתהליך לבחירה קבוע בתקנון המועצה, המועצה מקבלת לפני כל דיון - - -

יוליה מלינובסקי: איזה מועצה?

אורית משמוש: מועצת הרבנות הראשית מקבלת תמיד את עמדת בעלי המקצוע בנושא.

יוליה מלינובסקי: מי אלה גורמי המקצוע?

אורית משמוש: בענייני כשרות זה אגף הכשרות שלנו ובענייני נישואין זה הרב סאמין שנמצא כאן.

יוליה מלינובסקי: לא, הרב סאמין אומר שהוא בכלל לא נמצא בהליך הבחירה של ממלא מקום.

אורית משמוש: הוא הגורם המקצועי שנותן את האינפוט שלו.

יוליה מלינובסקי: אבל הוא לא מכיר בזה, הוא הרגע אמר שהוא לא מכיר, שמשרד הדתות לא לוקח חלק בזה.

חזקיהו סאמין: אני רק ממליץ.

חזקיהו סאמין: אני ממליץ בפני מועצת הרבנות הראשית - - -

יוליה מלינובסקי: אז אתה כן חלק מהענין.

חזקיהו סאמין: רק המלצה.

חזקיהו סאמין: אני חושב שזה דבר לא טוב, לא תקין, ממלא מקום זה לא דבר רצוי, אבל אני כיחידה מקצועית צריך להמליץ על כמה רבנים כדי שמועצת הרבנות הראשית - - -

יוליה מלינובסקי: אבל אני שואלת, הדוגמה הזאת מול העיניים שלי, רב העיר באר שבע שהוא גם חבר במועצה, גם דיין, ובעוד שני מקומות ממלא מקום שהמרחק מהם 80 ומשהו קילומטר.

אורית משמוש: המועצה מוגבלת, המועצה גם לא אחראית מבחינת שכר, היא לא יכולה לתת משכורת לרבנים - - -

יוליה מלינובסקי: אני לא שאלתי על שכר, אני שואלת על התפקיד.

אורית משמוש: המועצה מקפידה למנות רק עובדי ציבור מתוך המערכת שכבר קיימת.

אורית משמוש: בדרך כלל מדובר ברבני ערים סמוכות.

אורית משמוש: חשוב מאוד להדגיש שמדובר רק ברבני ערים סמוכות.

יוליה מלינובסקי: 83 קילומטר.

אורית משמוש: זה הכי סמוך כנראה שהיה אפשר למצוא.

יוליה מלינובסקי: ברור לי שהבן אדם הזה לא מקבל משכורת כפולה או משולשת, ברור, אין פה שאלה.

יוליה מלינובסקי: השאלה, כי כל הזמן שמענו עד כמה חשוב התפקוד של רב העיר, וכמה זה משפיע על הכשרות.

אורית משמוש: זה חשוב מאוד וזה משפיע.

יוליה מלינובסקי: אבל פה יש לנו ממלא מקום, במקרה הזה ספציפית, שהוא ממלא חמישה תפקידים במקביל.

אורית משמוש: נכון מאוד.

אורית משמוש: מועצת הרבנות הראשית לישראל לא חושבת שזאת האידיליה, שזה המצב הרצוי.

יוליה מלינובסקי: אבל יכול להיות שהיה אפשר למנות מישהו אחר.

אורית משמוש: זה מצב נתון שהמועצה נותנת לו מענה נקודתי כל פעם בהתאם לנסיבות שנוצרו.

יוליה מלינובסקי: תתארי את התהליך, היועץ המשפטי מבקש.

יוליה מלינובסקי: איך זה קורה.

יוליה מלינובסקי: אין רב עיר, צריך למנות ממלא מקום.

אורית משמוש: לרוב הפניה מגיעה מהשטח, מהרשות המקומית או מהמועצה הדתית המקומית, הם פונים למועצה ומבקשים למנות.

אורית משמוש: בעקבות הפניה הזאת פונים לקבל את עמדת גורמי המקצוע ואחרי שמתקבלת עמדת גורמי המקצוע שגם עושים בירורים בשטח בעקבות זאת, זה עולה לדיון במועצה והמועצה מסמיכה.

תומר רוזנר: איך הציבור יודע על התהליך הזה, האם יש שיתוף ציבור, האם יש מספר מועמדים שנבדקים?

אורית משמוש: יש מספר מועמדים שנבדקים בהתאם לעמדת גורמי המקצוע, להמלצות גורמי המקצוע, אבל מעבר לזה הציבור לא שותף להליך.

יוליה מלינובסקי: אבל אני פה שואלת, הדוגמה שיש לי מול העיניים, תסבירי לי את השיקול המקצועי ויכול להיות שאנחנו לא מבינים פה משהו, רב במושב בעמק חפר מונה לממלא מקום ברמת גן.

יוליה מלינובסקי: זה לא אותו שווה ערך, זה מרחק עצום.

אורית משמוש: אין לי את המידע שגבירתי אומרת.

אורית משמוש: אני לא מונחת בהליך המינוי של כל רב ורב, בהליכי ההסמכה של כל הרבנים, אני כן יודעת שמדובר בהליך מקצועי, שמקבלים את עמדת גורמי המקצוע - - -

יוליה מלינובסקי: יש שם פרוטוקולים?

אורית משמוש: שמעלים לדיון, כן, יש פרוטוקולים.

יוליה מלינובסקי: יש פרוטוקולים של הדיונים לגבי ממלאי מקום?

אורית משמוש: כן.

אורית משמוש: זה במסגרת ישיבות המועצה.

יוליה מלינובסקי: יש פרוטוקולים.

יוליה מלינובסקי: הם מפורסמים לציבור?

אורית משמוש: הפרוטוקולים לא, ההחלטות כן.

יוליה מלינובסקי: ואם אני רוצה לראות את הפרוטוקולים, איך אפשר, במסגרת חופש המידע?

אורית משמוש: כן.

אורית משמוש: ואז גם מביאים את הפרוטוקולים.

יוליה מלינובסקי: ואם אני כוועדה רוצה לראות, אני גם צריכה להגיש בקשה במסגרת חופש המידע?

תומר רוזנר: את יכולה לקבל החלטה.

יוליה מלינובסקי: אז אני מבקשת ממנהלת הוועדה לראות את הפרוטוקולים על המינוי חמש שנים אחורה על מינוי ממלאי מקום רבני העיר עד היום.

יוליה מלינובסקי: אנחנו נכניס את זה להחלטות הוועדה.

משה טור פז: אני ממליץ שנלך על שבע כי בשנתיים האחרונות לא היו כמעט מינויים למיטב הבנתי.

יוליה מלינובסקי: או-קי, נלך עם חבר הכנסת טור פז, שבע.

יוליה מלינובסקי: כי אנחנו רוצים להבין, בסדר גמור, יש לקונה, יש ואקום, צריך לטפל בזה במסגרת התקנות החדשות של השר, כי המצב הזה הוא בלתי נסבל, כי לפחות בהליך של בחירה יש איזה שהיא שקיפות או איזה שהיא עין ציבורית, פה בכלל אנחנו לא מצליחים להבין.

יוליה מלינובסקי: ושוב אני חוזרת ואומרת, כשישבנו פה על רפורמת הכשרות היו פה צעקות עד כמה רב העיר הוא חשוב בנושא כשרות והוא מכיר והוא יודע והוא משגיח, ופה אנחנו רואים שאין שום בעיה.

יוליה מלינובסקי: מעמק חפר לרמת גן, מבאר שבע 80 קילומטר למקום אחר, וגם בכשרות וגם בנישואין הכל בסדר.

יוליה מלינובסקי: כשזה מתאים אז כנראה זה מתאים.

אורית משמוש: גבירתי עוד פעם, מדובר בהליך נקודתי, במתן מענה זמני - - -

יוליה מלינובסקי: אני לא תוקפת אותך.

אורית משמוש: בוואקום שנוצר.

אורית משמוש: אנחנו לא חושבים שזה המצב הרצוי.

יוליה מלינובסקי: אז אם אתם לא חושבים שזה המצב הרצוי יכול להיות שמועצת הרבנות הראשית היתה צריכה לקבל החלטה שהיא לא נותנת לזה יד, כפי שכרגע אנחנו שומעים שמביעים דעה בכל דבר וצועקים ומוציאים מכתבים ואומרים לשרים תמנו.

יוליה מלינובסקי: הליך לא תקין, לא בסדר, ותדרשו שינוי תהליך.

יוליה מלינובסקי: כי הגענו למצב של 35 ממלאי מקום, זה לא תקין.

יוליה מלינובסקי: אבל זה לא מפריע לאף אחד, הכל בסדר, הרכבת נוסעת.

יוליה מלינובסקי: עכשיו מה דעתך, אם את יכולה, נושא הכהונה.

יוליה מלינובסקי: ונושא השער השלישי.

אורית משמוש: לגבי השער השלישי, שטענתם פה, שער שלישי כזה לא קיים, זה לא נמצא בשום מקום, כמו שהרב סאמין אמר, בשום מקום שבו ממונה רב שלא במסגרת הליך המינוי הרגיל מטעם המדינה, הרבנות הראשית לא מכירה בו.

אורית משמוש: היה משהו נקודתי בבני ברק - - -

יוליה מלינובסקי: לא רק בני ברק, יש עוד עיר אחת.

אורית משמוש: בכל המקומות האלה הרבנות לא מכירה בהם, היא לא מכירה בהכשר שלהם.

תומר רוזנר: מה היה בבני ברק?

אורית משמוש: היא לא מכירה בהכשר שלהם והם לא רשמי נישואין כל הרבנים האלה שמונו באופן מקומי בלי הליך תקין ומסודר.

תומר רוזנר: מי רושם נישואין בבני ברק?

יוליה מלינובסקי: יש רב עיר שעבר את ההליך?

אורית משמוש: נותן הכשר זה הרב וייס.

אורית משמוש: אני מניחה שיש ממונה מטעם הרבנות, שהמועצה מינתה אותו, אני לא יודעת בדיוק מי זה.

אורית משמוש: אני יכולה לברר.

אורית משמוש: אבל לגבי הרב לנדא, נראה לי שזה מי שנרמז בעניינו, הבן של הרב לנדא שנפטר.

אורית משמוש: היה הליך של הסמכה, ההסמכה היתה בכפוף לזה שהוא מתנתק מגוף הכשרות הפרטי, מאחר והוא לא התנתק המועצה ביטלה את הסמכתו והוא לא מוכר על ידי המועצה.

יוליה מלינובסקי: הבנתי.

יוליה מלינובסקי: אז כנראה שבבני ברק היה רב עיר שהוא מטעם הרבנות, אני עשיתי בירור והיה רב עיר בבני ברק מטעם הרבנות שהכשרות שלו לא עניינה אף אחד, היה הרב לנדא שהכשרות שלו תפסה שם ולא ברור לי איך הרב לנדא, אני לא רוצה שזה ישמע אישי, כי פשוט גילינו את זה תוך כדי, איך בן אדם מקבל משכורת, אם בן אדם עובד אז הוא צריך לקבל משכורת, ואם הוא עושה את זה בהתנדבות אז צריך אולי לשלוח שאילתא לבני ברק.

יוליה מלינובסקי: העיר הנוספת, בית"ר עילית, שיסבירו לנו האם זה במסגרת מינהל תקין של משרד הפנים, כי יש פה איזה שהוא כפל תפקידים ופיצול סמכויות אם אני מבינה נכון.

תומר רוזנר: כן, יש פה איזה שהיא בעיה שצריך לברר אותה.

יוליה מלינובסקי: אבל גבירתי, לגבי הכהונה, כפי שאנחנו ראינו יש רבנים שהם בני 90 פלוס, מבלי לפגוע באף אחד וחס וחלילה בלי לזלזל, אבל 90-91 וגם אני מכירה אישית את הסיטואציה הזאת שזה כבר לא עובד בצורה כזאת או אחרת.

יוליה מלינובסקי: מה דעתה של הרבנות הראשית.

יוליה מלינובסקי: יש גם את הקבוצה השניה של עד גיל 80 עם כל הכבוד, גם צריך לקחת את זה בחשבון.

יוליה מלינובסקי: והקבוצה השלישית של היותר צעירים ובריאים, עד גיל 75.

יוליה מלינובסקי: מה דעתה של מועצת הרבנות הראשית על נושא הגבלת כהונה, כי כפי שראינו הכהונה הממוצעת של רב עיר זה 30 שנה.

אורית משמוש: המועצה לא נדרשה לענין אבל מתוך התקנות שהגבילו יותר ויותר את גיל המקסימום, את גיל הפרישה, אני מניחה שהממשלה, שהשר כן אמר את דעתו.

יוליה מלינובסקי: כן, אבל אני מפה יכולה דרכך לפנות למועצת הרבנות הראשית, אני אשמח לשמוע את דעתם על הנושא הזה.

יוליה מלינובסקי: אנחנו גם נכתוב את זה בסיכום הדיון, כמובן זאת סמכות של השר אבל כפי שאנחנו שומעים לרבנים הראשיים כל הזמן הם מביעים את דעתם בשלל הנושאים, אני אשמח לשמוע את דעתם בנושא הגבלת הכהונה של רבני העיר ונושא של ממלאי מקום האם הם המשיכו לתת יד לדבר הזה.

אורית משמוש: המועצה לא יכולה לא לשתף פעולה.

אורית משמוש: אם המועצה לא תשתף פעולה ולא תסמיך רבנים אז לא יהיה מי שיתן הכשר במקום ולא יהי מי שירשום לנישואין.

יוליה מלינובסקי: אני רק עכשיו שמעתי שהרבנים הראשיים קראו לא לשתף פעולה עם רפורמת הכשרות.

יוליה מלינובסקי: עזבי את זה, את לא קשורה לזה.

יוליה מלינובסקי: לא לשתף פעולה, להעמיד תנאים.

יוליה מלינובסקי: צריך לראות מה עושים, כי זה הגיע למצב לא תקין.

יוליה מלינובסקי: אז שאלתי אותך ואנחנו נכתוב את זה בסיכום דיון מה מועצת הרבנות הראשית חושבת על הגיל הממוצע של הרבנים שלנו, על תקופת הכהונה וגם על הגבלת הכהונה לפי הסקר שהמכון לדמוקרטיה ערך.

יוליה מלינובסקי: יש לנו בזום את הרב אהרון כץ ממלא מקום רב העיר רמת גן.

יוליה מלינובסקי: שלום אדוני.

רון כץ: שלום וברכה.

יוליה מלינובסקי: כבוד הרב, אתה כרגע ממלא מקום רב העיר רמת גן.

יוליה מלינובסקי: ספר לנו מה קרה שם, למה יש לך שותף לדרך מעמק חפר.

רון כץ: בזמן שהרב אריאל פרש מרבנות העיר רמת גן, מכיוון שהייתי הרב היחיד מתוך רבני העיר שהיה להם את כל ההסמכות, אני קיבלתי מהרבנות הראשית על פי המלצות גם של הרב אריאל וגם של חברי מועצת הרבנות את הרשות להיות גם רב רושם נישואין וגם אחראי על הכשרות ועשיתי את העבודה הזאת במשך מספר שנים.

יוליה מלינובסקי: כמה שנים?

רון כץ: עשיתי את הדבר הזה אז שלוש שנים, בשלב מסויים מכיוון שגם אני עברתי את גיל 70 היה דיון משפטי על השאלה האם אני יכול להמשיך לעשות את העבודה, במיוחד שמגיל 70 לא יכולתי יותר לקבל משכורת ובהמלצה של הבג"צ הוחלט לחלק את התפקידים.

רון כץ: אני ממשיך עד היום להיות רשם הנישואין ברמת גן והרב חן סידא מעמק חפר הוא חותם על תעודות הכשרות.

רון כץ: אבל צריך לומר שעיריית רמת גן - - -

יוליה מלינובסקי: אתה מקבל משכורת עכשיו אדוני הרב?

רון כץ: כן, אני מקבל משכורת מעיריית רמת גן בתור מי שממלא את התפקיד של מנהל שירותי הדת בעיר.

רון כץ: כמו שאמרו פה קודם אמנם כשרות ונישואין אלה תפקידים מרכזיים בעבודת הרב, אבל הרב בעיר כמו רמת גן, עיר של כ-160 אלף תושבים, העיר זקוקה לשירותים של רב.

רון כץ: אני עובד יום יום, יום ולילה בנושאים השונים של רבנות העיר.

רון כץ: אני עונה על שאלות, אני יושב בבית דין לדיני ממונות של העיר, אני מפעיל פעילויות בכל בתי הכנסת מכל הסוגים ומכל המינים, פשוט לפי העיקרון שבמקום שאין אנשים חייב להיות אדם רב עיר ולא רק מי שנותן שירות ספציפי.

רון כץ: רישום הנישואין הוא עבודה מאוד גדולה ומשמעותית ואני עוסק בזה יום יום שעות עם קשר קבוע עם בית הדין בתל אביב, אבל עבודת הרבנות כל מי שיודע מה הוא רב, היא הרבה יותר מורכבת, היא הרבה יותר רחבה.

יוליה מלינובסקי: אני רוצה להבין, בלי שאלות אישיות, בן כמה אתה אדוני?

רון כץ: אני בן 73 היום.

יוליה מלינובסקי: ההסמכה שלך זה לרישום נישואין ואתה לא מוסמך לנושא כשרות.

רון כץ: נכון.

יוליה מלינובסקי: היית בעבר מוסמך לנושא כשרות?

רון כץ: כן.

יוליה מלינובסקי: ואז מה קרה?

רון כץ: כמו שאמרתי, מכיוון שהגעתי לגיל 70 היה דיון משפטי על המצב הזה שממלא מקום עבר את גיל 70, הנושא הזה נדון בבג"צ ועל פי החלטה של הבג"צ שחשב שאין פה שום אסון שמצד אחד אני אמשיך לתפקד כמו שאני מתפקד ומצד שני על מנת להביא פשרה בין כל מיני עמדות שהיו שם - - -

יוליה מלינובסקי: אבל איזה בג"צ, מי הגיש בג"צ?

יוליה מלינובסקי: כי היום לפי התקנות זה 70 פלוס חמש, למה בכלל היית צריך ללכת לבג"צ.

רון כץ: הרבנות הראשית היתה סבורה, או היועץ המשפטי היה סבור שלממלא מקום יש בעיה אחרי גיל 70, לכן הם חשבו שאני צריך להפסיק את תפקידי, עיריית רמת גן - - -

יוליה מלינובסקי: מי הגיש בג"צ?

יוליה מלינובסקי: יועץ משפטי מתעניין.

רון כץ: אני אומר, עיריית רמת גן, ראש העיר והנהלת העירייה חשבו שהתפקוד שלי בעיר הוא חשוב מאוד באותו מצב שאין רב עיר ואי אפשר היה אז לבחור רב עיר, כמו שאמרו קודם, בחירות וכל מיני דברים אחרים, עיריית רמת גן היתה מאוד מעוניינת בתפקוד שלי בעיר כולה וכמו שאמרתי לא רק בשני הנושאים הללו אלא במגוון השלם שרב עיר צריך לתפקד, עיריית רמת גן הבינה שרב העיר זה לא רק מי שחותם על תעודות כשרות, זאת נקודה חשובה מאוד, לא רק מי שמטפל - - -

יוליה מלינובסקי: אדוני, אני רק רוצה להבין, היועץ המשפטי שלנו מתעניין, אתה כרגע עובד של המועצה, של העירייה.

רון כץ: אני עובד של עיריית רמת גן.

תומר רוזנר: כיצד אתה עובד של עיריית רמת גן בלי מכרז?

רון כץ: נעשה מכרז, עברתי מכרז בעיריית רמת גן, מכרז מסודר, עם כל הכללים, עם כל התנאים.

יוליה מלינובסקי: השותף שלך השני שהוא ממלא מקום בנושא כשרות, איך זה עובד?

רון כץ: הוא בא יומיים בשבוע או יום בשבוע והוא מטפל בענייני הכשרות, אני עושה את העבודה המלאה בכל מה שנוגע לאישום הנישואין ואני עובד יום יום במשרד נוסף שבו אני מתפקד במשך כל השבוע, הזכירו פה את השבתות, אני רץ מבית כנסת לבית כנסת, אני רץ מקהילה לקהילה ומתפקד, עונה על שאלות, כותב תשובות, נותן שיעורים בכל העיר ומתפקד באופן מלא עד שיבחר רב מסודר לעיר.

יוליה מלינובסקי: יישר כוח כבוד הרב.

יוליה מלינובסקי: אני מאמינה שאם זה כך, תושבי רמת גן לפחות מכירים בקיומך, כפי שראינו בסקר בהרבה מאוד מקומות אנשים לא מכירים מי רב העיר, זה דווקא מאוד חשוב שאנחנו נרגיש ביחד, הדמות של רב העיר אם זאת דמות גם כמחנך גם כאיש דת, יש לזה השלכות של משהו טהור ובהיר בכל הענין הזה.

רון כץ: אני נמצא, הגברת יושבת ראש הוועדה, אני נמצא בקשר למעשה עם כל חברי המועצה מכל הסוגים, מכל המינים, מכל המפלגות, על מנת לתת שירות רבני לכל תושבי העיר, עד שיבחר רב העיר.

יוליה מלינובסקי: אולי זה המודל הנכון.

יוליה מלינובסקי: אני יכולה רק לחזק את ידיך ולחזק את ידי ראש העיר רמת גן שכנראה נלחם על המינוי שלך ואני פונה לכולם כבר, בואו, תצאו לדרך, תמנו רב עיר שיהיה גם בנושא הכשרות, גם בנושא נישואין, גם שיתן שירות לקהילה, שיהיה דמות מחנכת ומכבדת ומחבקת שאפשר לגשת ולא במגדל השן, אלא אפשר לגשת ולשאול כל מיני שאלות, גם לציבור הדתי וגם לציבור החילוני, ולהתייעץ לפעמים על מצבי חיים.

יוליה מלינובסקי: תמיד אתה מחפש מישהו שאתה חושב שהוא יותר חכם ממך סתם לשאול שאלה ולא על התורה ולא על הפרשנות, סתם לשאול מישהו חכם שאולי יתן לך איזה שהיא עצה חכמה טובה.

אריאל מואב: קודם כל אני רוצה לברך את יושבת ראש הוועדה על הדיון החשוב הזה, על העבודה המעמיקה בנושא הזה ובטח בנושאים אחרים.

אריאל מואב: אתמול יצאה לדרך רפורמת הכשרות שמתבססת על רבני העיר, גם מתווה הגיור הצפוי להתקדם, גם הוא כפי שאנחנו יודעים מתבסס על רבני העיר.

אריאל מואב: בעזרת השם בימיה של הקואליציה הזאת גם יהיו בחירות לרבנות הראשית, באסיפה שבוחרת את הרבנים הראשיים יש את רבני הערים הגדולות אבל כפי שראינו אין לנו מספיק רבני עיר ואם אני מדבר על הבחירות לרבנות הראשית ערים גדולות כמו תל אביב וחיפה אין להן נציגות בפנים ואנחנו מודעים לבעיה הזאת.

אריאל מואב: אני רוצה להמחיש עוד קצת את הבעיה עם עוד שני נתונים, נתון אחד שיושבת הראש הזכירה, הגיל הממוצע של רבני העיר עומד על 69 שנה, זה גם מלמד על מה צפוי לנו בשנים הקרובות, כלומר עוד גל של רבנים שיפרשו והבעיה שאנחנו רואים רק תגדל.

אריאל מואב: בערים שבהן אין רב אנחנו מדברים על ממוצע של שש שנים שבהן אין רב ב-35 הערים, כשישנן ערים שלמעלה מ-20 אין בהן רב כמו אריאל.

יוליה מלינובסקי: באריאל, דווקא שם.

אריאל מואב: אנחנו יודעים שהמצב היום שקבוע בתקנות הוא בעייתי, כמו שדובר כאן, ההליך של מינוי רבני עיר יכול להיתקע בקלות, כל הפרקטיקה הזאת של ממלא מקום, כמו ששמענו מרב העיר הנוכחי ברמת גן, זה סוג של פיקציה, זה לא רב עיר, הם ממלאי מקום של פונקציה מסויימת, כל הסיפור של ממלאי מקום זה לא קבוע בחוק, רב עיר עושה הרבה מעבר לרישום לנישואין ולתת כשרות, הוא סוג של מנהיג רוחני בעיר שלו, הוא עושה עבודה מאוד חשובה ואי אפשר להסתמך עליה וצריך למלא את הוואקום הזה של 35 ערים, מספר שצפוי לגדול וכדי למלא את הוואקום הזה צריך פשוט לשנות את הדרך שבה רבני העיר מתמנים, צריך להגדיל את היכולת של מועצת העיר, של תושבי העיר, לבחור את הרב שיעמוד בראשם ולהגדיל את הנציגות לקהילה המקומית.

אריאל מואב: כמובן אנחנו יודעים את הבעיה הזאת עם בתי הכנסת אבל זה ניתן לפתרון דרך מועצת העיר, לתת יותר כוח למועצת העיר.

אריאל מואב: באופן כללי אנחנו קוראים לבחינה מחודשת של כל התהליך הזה של מינוי רבני עיר כדי לקדם רבני עיר בצורה טובה יותר ויעילה יותר.

יוליה מלינובסקי: תודה רבה.

יוליה מלינובסקי: ברור.

יוליה מלינובסקי: מישהו ממשרדי הממשלה או מהרבנות עוד רוצה להתייחס?

יוליה מלינובסקי: משרד המשפטים.

דינה לפידות: אין לי יותר מדי מה להגיד, אין ספק שכולם פה - - -

יוליה מלינובסקי: יש הנחיה של המשנה, מה אתם מתכוונים לעשות?

דינה לפידות: אני חושבת שיש פה איזה שהיא הסכמה גורפת שיש בעייתיות במצב.

דינה לפידות: כל מה שאנחנו יכולים לומר זה שראוי שהמשרד לשירותי דת יבחן איך אפשר - - -

יוליה מלינובסקי: לא גבירתי, זה לא עובד ככה, קודם כל יש לנו מצב שיש הנחיה של המשנה ליועץ, אם זה לשם שמים אז בשביל מה אנחנו מתייחסים.

יוליה מלינובסקי: יש פה מחסור, גם דו"ח המבקר אומר שההליך הוא לא בסדר, מה משרד המשפטים עשה בנדון.

יוליה מלינובסקי: יש לנו 35 רבני עיר שכרגע חסרים, זה פוגע בשירות הציבורי.

תומר רוזנר: זה למעלה מרבע רבנים.

יוליה מלינובסקי: תומר עוזר לי.

יוליה מלינובסקי: יש לנו סיפור עם ממלאי מקום שבכלל לא ברור לי איך זה עובד, שמי שבוחר את ממלאי המקום זה מועצת הרבנות הראשית, המשרד לשירותי דת בכלל לא רלוונטי והפרקטיקה הזאת הולכת וגדלה.

יוליה מלינובסקי: מדו"ח המבקר ב-2018 עד עכשיו היו 26 ועכשיו 35, וזה הולך וגדל, ולפי הגיל של אותם 14 שמכהנים עד סוף החיים שהם כולם פחות או יותר כבר בגיל 90 פלוס.

רותם רייבי: אני מסכימה גברת היושבת ראש - - -

יוליה מלינובסקי: מה התפקיד שלך?

יוליה מלינובסקי: את בייעוץ וחקיקה?

רותם רייבי: נכון.

יוליה מלינובסקי: מה אתם מתכוונים לעשות בנדון מבחינת התקנות, מבחינת החקיקה, מבחינת ניגוד האינטרסים.

יוליה מלינובסקי: נתתי דוגמה של הרב מבאר שבע שהוא גם רב גם דיין גם חבר במועצה וגם ממלא מקום בשני מקומות במרחק עצום אחד מהשני.

רותם רייבי: אנחנו בהחלט בהמשך לדיון הזה נבחן את הדברים שעלו פה בייעוץ וחקיקה, אבל בשיתוף מלא עם המשרד לשירותי דת ועם הרבנות הראשית.

רותם רייבי: אני חושבת שזה צריך להיות משהו במשותף ואני רק אציין שהחקיקה בנושא הזה היא חקיקה של המשרד לשירותי דת, משרד המשפטים לא יכול לבוא על ראש המשרד לשירותי דת פה בענין הזה.

יוליה מלינובסקי: קודם כל יש לך את ההנחיה של המשנה.

יוליה מלינובסקי: משרד המשפטים יכול וראינו את זה.

יוליה מלינובסקי: אתם כשאתם רוצים משהו אתם ממש יכולים.

רותם רייבי: אבל משרד המשפטים לא יכול לקדם על דעת עצמו איזה שהיא חקיקה.

יוליה מלינובסקי: המצב הזה הוא בלתי נסבל.

דינה לפידות: דינה לפידות, מהלשכה המשפטית של המשרד לשירותי דת.

דינה לפידות: הדברים כבר נאמרו אבל אני אדגיש אותם קצת יותר.

דינה לפידות: הנושא הזה כבר נמצא על השולחן, השר לשירותי דת שנכנס הוא הנחה אותנו לבדוק את התקנות.

דינה לפידות: זה על הפרק, זה על השולחן, זה בבחינה בימים אלה.

יוליה מלינובסקי: מתי הוא הנחה אתכם?

יוליה מלינובסקי: מתי הוא נכנס, לפני שבעה חודשים.

דינה לפידות: הוא עושה רפורמות בכל מיני תחומים.

דינה לפידות: אנחנו עשינו ישיבות לפני שבועיים, לפני חודש, לפני חודש וחצי, אתם ראיתם שהנושא מורכב.

יוליה מלינובסקי: מה הצפי לסיום העבודה?

יוליה מלינובסקי: את מעורבת במשרד המשפטים בעבודה של משרד הדתות?

דינה לפידות: אם אפשר רק להסביר, בתהליך העבודה קודם אנחנו צריכים להתגבש בעצמנו על הכיוון, יש פה בסוף הרבה מדיניות כמו שעלה פה בדיון, יש הרבה שאלות של מדיניות, ברגע שאנחנו מגובשים על המתווה הנכון אנחנו פונים למשרד המשפטים כדי לקבל את האישור שלהם ולהתחיל את התהליך שיהיה גם בהמשך כמובן בשיתוף הציבור.

יוליה מלינובסקי: התקנות האלה זה בסמכות בלעדית של השר, זאת אחת הבעיות אגב שאני אפנה ואבקש שזה יבוא בצורה כזאת או אחרת לכנסת, כי זה נוגע לכולנו כפי שנאמר פה זה משפיע על הכשרות, זה משפיע על הגיור, זה משפיע על המרקם החברתי שלנו ואני כבר מבקשת ממך גבירתי, תעבירי את הדבר הזה לשר כי אנחנו רוצים שזה יבוא לכנסת לאישור, להיוועצות, כי אין יותר טוב מדיוני הכנסת כי זה פומבי ושקוף ומסודר ומאוד מונגש לציבור.

יוליה מלינובסקי: מה לוח הזמנים, מתי?

דינה לפידות: רבעון ראשון של 2022, זה פחות או יותר לוח הזמנים המתוכנן.

תומר רוזנר: ומה קורה בסוף הרבעון?

דינה לפידות: בשאיפה להגיש כבר תיקון לתקנות שיפורסם לציבור להערות.

תומר רוזנר: פרסום תזכיר בסוף הרבעון.

דינה לפידות: זה תיקון תקנות.

תומר רוזנר: כן, פרסום תזכיר של התקנות בסוף הרבעון.

דינה לפידות: אבל זה ברמת השאיפה.

יוליה מלינובסקי: אני פונה למשרד המשפטים, ברגע שזה יקרה, בעזרת השם שזה יקרה, תתכנסו לנושא, תתנו לזה תשומת לב, אנחנו מבקשים להתייחס לנושא של הכהונה של רב העיר, לנושא של ממלא מקום רב העיר, כי עכשיו זה זעק פה לשמים, אל תזלזלו בזה, קורה פה משהו שהוא לא מוסדר בכלל.

יוליה מלינובסקי: לגבי הרב בבני ברק אני קיבלתי עכשיו פרוטוקולים שהוא כן הוסמך על ידי הרבנות הראשית.

אורית משמוש: אמרתי, הוא הוסמך והסמכתו בוטלה.

אורית משמוש: אמרתי את זה.

יוליה מלינובסקי: הוא הוסמך ואחר כך בוטלה.

יוליה מלינובסקי: הבנתי.

יוליה מלינובסקי: זאת אומרת גם לרבני עיר שהם עובדי עירייה בנסיבות מסויימות שזה מסתדר אפשר לתת הסמכה.

יוליה מלינובסקי: הוא היה עובד עירייה?

אורית משמוש: כן, אחרת לא היו מסמיכים אותו.

יוליה מלינובסקי: זאת אומרת בנסיבות מיוחדות כאשר זה מסתדר, אפשר לתת הסמכה לרב העיר שהוא עובד עירייה ולא עבר את הליך הבחירה.

יוליה מלינובסקי: אבל בסדר, עזבו את זה, לא ניכנס לפינות האלה.

יוליה מלינובסקי: אני מבקשת שוב, כהונה, ממלא מקום, הליך, תכף נחזור על זה בסיכום.

יוליה מלינובסקי: הבנתי.

יוליה מלינובסקי: משרד המשפטים, ברגע שזה יקרה, בבקשה תתגייסו ותתנו לזה עדיפות.

יוליה מלינובסקי: ולדימיר, אתה רוצה להתייחס לנושא הדיון?

יוליה מלינובסקי: לא, באת סתם ללמוד?

יוליה מלינובסקי: מאוד מעניין אגב, אנחנו כל פעם מגלים עוד משהו, מתגלגלים מנושא לנושא.

יוליה מלינובסקי: יש עוד מישהו בזום שרוצה להתייחס?

יוליה מלינובסקי: ליאת קליין, נאמני תורה ועבודה.

ליאת קליין: תודה רבה.

ליאת קליין: אני חייבת לפתוח בברכות לוועדה, לעבודה הרצינית שנעשית פה, גם על השאלות שהעליתם וגם לשורה התחתונה שאני כבר שומעת אותה, אנחנו פועלים בענין הזה כל כך הרבה שנים ופנינו למשרד לשירותי דת ואני גם אגיד שעל הסיפור הזה של ממלא מקום אנחנו פנינו בשלב של מיצוי הליכים לקראת פניה לבג"צ כי מה שקורה פה זה לא תקין בכל קנה מידה של מינהל תקין.

ליאת קליין: העובדה שאנשים ממונים בהליך בחירה כזה של מילוי מקום ל-20 ומשהו שנים לתפקידים כל כך רגישים זה לא סביר בכל קנה מידה והדבר הזה חייב להשתנות, אז אני מברכת גם על ההודעה של המשרד שאנחנו נראה ברבעון הראשון של השנה פה תזכיר חוק ואני שמחה גם על הדברים של הרבנות.

יוליה מלינובסקי: זה לא תזכיר חוק, זה תקנות.

ליאת קליין: נכון, את צודקת, אני מתנצלת.

ליאת קליין: על התקנות כי אנחנו כבר פנינו בענין הזה גם למשרד, אנחנו גם עובדים, אני חייבת להגיד, מול הרשויות עצמן, לא כל הרשויות המקומיות מודעות לזה שהן יכולות למנות, על אותו הליך שלישי שהזכרת אותו, הרשויות עצמן תקועות, הן צריכות רב, יש חוסר אמון כל כך גדול בסיפור הזה שמשפיע על כל התהליכים האחרים.

ליאת קליין: אנחנו נמצאים פה ומקדמים רפורמות ועושים תיקונים והכל יושב על הדבר הזה שבסופו של דבר אנשים שנבחרו, לא נבחרו אפילו, מונו בדרך של מילוי מקום הם אחראים על כל המהפכות הגדולות האלה וזה כל כך לא סביר וטוב שהדברים פה נאמרים ונשמעים ואנחנו נעקוב לראות שהדברים קורים ואם לא אנחנו נפנה בענין הזה לבג"צ כמו שתכננו לעשות ואני מאוד מקווה שבזכות הוועדה הדבר הזה יתייתר.

ליאת קליין: אני רק אגיד שכל האמירות שאנחנו שומעים פה בימים האחרונים, של רבנים שיוצאים נגד רפורמות כאלה ואחרות, שלוקחים לעצמם את הסמכות, זה אולי ההוכחה הכי טובה שצריך להחזיר את הכוח לקהילה ולפזר את הסמכויות ולמנוע מצבים שבהם אדם אחד או איש אחד או רב גדול ככל שיהיה מטיל את כל האחריות עליו כי הניצול הזה של כוח שאנחנו מאפשרים את הניצול הזה של כוח, בהיעדר מצב של ניהול תקין, אנחנו נותנים לאנשים האלה את הכוח לפעול בניגוד להנחיות מפורשות של הכנסת וזה חייב להשתנות.

ליאת קליין: רק עוד משפט אחד, הסיפור גם של הגבלת כהונה וגם של החזרת הכוח של המינוי למועצת העיר הוא כל כך חשוב, חשוב שרבני ערים יחזרו לשרת את הציבור שלהם ויהיו מודעים לזה שהם עומדים לבחירות מחודשות והדבר הזה שהם יעמדו בקשר עם הציבור הוא רק יחזק את הכוח של מוסדות הדת בישראל ועל זה יש לברך.

יוליה מלינובסקי: תודה רבה לך.

יוליה מלינובסקי: אז אולי תגישי בג"צ ובמקביל אנחנו גם נפעל פה ואז תהיה פה בשורה.

יוליה מלינובסקי: דוקטור רחל לב מור, טוענת רבנית.

רחל לב מור: שלום.

רחל לב מור: אני רוצה לברך קודם כל את יושבת ראש הוועדה, חברת הכנסת מלינובסקי, אני מאוד מקווה שתמשיכי לעשות את העבודה היסודית הזאת, זה פשוט קריטי.

רחל לב מור: אני רוצה להעיר הערה לגבי הליך מינוי של רב מקומי, רב עיר, רב רשות, מפרספקטיבה אחרת שזה רעיון שאולי ישמע קצת מופרך מפני שזה לא מקובל במדינת ישראל, אבל כיוון שהיינו עדים לניתוק בין תושבי העיר לבין מי הוא רב העיר בכלל, וכיוון שלפי המסורת אפילו רב עיר הוא ממונה להיות רב עיר על ידי קבלת הקהילה, הקהילה מקבלת אותו בתור הסמכות, היא סומכת עליו, הקהילה בעצמה רוצה אותו.

רחל לב מור: אז אני רוצה לבקש מהוועדה, ממשרד הדתות, ממשרד המשפטים, מכל הגורמים הרשמיים, לשקול אפשרות אחרת לתהליך בחירת ומינוי רב העיר, וזה דרך בחירות ישירות של תושבי אותה עיר או אותה רשות לפי פנקס הבוחרים ושהאנשים בעצמם יבחרו בבחירות חופשיות את רב העיר.

רחל לב מור: ככה זה יגרום לחיזוק - - -

יוליה מלינובסקי: זה עוד רחוק, אנחנו עוד רחוקים מזה.

יוליה מלינובסקי: בואי קודם כל נסדר את העניינים שיש לנו עכשיו.

יוליה מלינובסקי: תודה רבה גבירתי.

יוליה מלינובסקי: אני רוצה להקריא לכם משהו, תוך כדי אני מקבלת מה שפורסם עכשיו, שמועצת הרבנות החליטה בניגוד לחוק שהרבנים לא יתנו כשרות מחוץ למקומות אלא אם כן הם בעצמם הוסמכו בכך.

יוליה מלינובסקי: זאת אומרת אם אני הסמכתי אותך, הרב דרעי מבאר שבע לאיפה שהוא שם, או מעמק חפר לרמת גן, זה בסדר גמור, אתה רשאי לתת כשרות, אם אתה רב עיר מכהן על פי חוק, עברת את כל הליך הבחירה, הרבנות הראשית עכשיו אומרת, אנחנו לא מסכימים שאתה תעשה את זה, אגב זה בניגוד לחוק מוחלט.

משה טור פז: גבירתי אני רוצה לציין משהו.

יוליה מלינובסקי: זה פשוט מוציא אותי מדעתי, זה שוב, אם מישהו פה חשב שזה נושא של כשרות וכמה הכשרות חשובה, זה אדוני חבר הכנסת טור פז, זה נטו כוח ושליטה.

יוליה מלינובסקי: אנחנו נחליט מה אתם תעשו.

משה טור פז: ישנו נסיון עקבי כבר של כמה גופים שעוסקים בשירותי הדת בישראל, כבר כמה חודשים, לצייר את החקיקה שמתבצעת כאן בכנסת כמאבק של דת אל מול לא דת או אפילו אנטי דת.

משה טור פז: ואני רוצה לומר כאן גבירתי, אני חושב שזאת הערה שהיא לא מיותרת.

משה טור פז: כשאנחנו עוסקים פה בוויכוחים בתוך העולם היהודי, זה לא משנה אם אני חובש כיפה כזאת, או את לא חובשת כיפה כזאת - - -

יוליה מלינובסקי: אמרו לי שאסור לי להתעסק בזה בגלל שאני חילונית.

משה טור פז: כן, בדיוק, אז אני חושב שזה המקום לומר את זה ולהדגיש את זה, יש ויכוח בתוך העולם היהודי ובתוך העולם הדתי איך נותנים כשרות טובה יותר.

משה טור פז: יש ויכוח בתוך העולם הדתי, בתוך העולם היהודי איך עושים גיור נכון, זה לא ויכוח בין הלכה ולא הלכה, זה לא ויכוח בין נותני שירות ללא נותני שירות, זה ויכוח פנימי.

משה טור פז: ובוויכוח הזה לכנסת יש תפקיד בשבתנו כמחוקקים, לקבל החלטות במשמרת הזאת ולהכריע.

משה טור פז: זה בעיני ויכוח פנים יהודי וזאת הדרך היחידה לצייר אותו, כל דרך אחרת היא בין שרלטנות לזיוף.

יוליה מלינובסקי: אנחנו מתקדמים לסוף, מי שמבקש להתייחס והוא נמצא בזום זה סגן ראש העיר רמת גן, עורך דין מנחם דוד.

מנחם דוד: שלום לכולם.

מנחם דוד: שמעתי בקשב רב את הדיון שהתנהל פה, היה אולי טוב אם היינו תולים את המצגות לפני כן כי לומדים מהן הרבה נתונים.

מנחם דוד: כמובן שהנושא של ממלא מקום זה דבר בעייתי כי כמו שאומרים הזמני הוא הקבוע, מחלקים את זה להרבה מישורים.

מנחם דוד: נושא של מינוי רב עיר צריך להיות כמינוי קבוע ולא כממלא מקום, גם בנושא המועצות הדתיות, יש גם שם ממלא מקום ואז אם יש פתאום בחירות אז ממלא המקום ממשיך להיות ממלא מקום.

מנחם דוד: אז סיבוב ראשון, הוא ממלא מקום פעם שניה, גם אם יש נתק עם ממלא המקום הזה בין הרשות לבין המועצה הדתית, הדברים הללו זה גם לגבי הנושא של רב עיר, כמובן שצריך רב עיר קבוע.

מנחם דוד: לגבי קצובה אני חושב - -

יוליה מלינובסקי: אתה מדבר בשם עצמך, אני פשוט רוצה להבין, או שראש העיר הסמיך אותך.

מנחם דוד: לא, אני מדבר בשם עצמי, אני סגן ראש עיר, אני הוזמנתי לדיון ואני רוצה לומר - - -

יוליה מלינובסקי: זה בסדר גמור, פשוט כדי שנבין.

מנחם דוד: אני עצמאי.

מנחם דוד: תעשו שיעורי בית על סגן ראש עיריית רמת גן, עורך דין מנחם דוד.

מנחם דוד: גם לחגבי לקצוב את השנים של רב עיר, אני חושב שיש בזה לא רק הגיון אלא יש בזה דבר טוב, ככה זה נראה.

מנחם דוד: שוב, באופן אישי זה מה שאני רואה, אותו דבר למרות שרב ככל שהוא יותר שנים אז הוא אמור להיות יותר בקיא בעניינים של הרשות שלו, אבל מן הסתם יש עוד רבנים שצומחים בעולם התורה במקביל ולא פחות, וזה שיוכלו לקצוב את זה, את הכהונה, זה טוב, אם זה חמש או עשר - - -

יוליה מלינובסקי: זאת שאלה טכנית כבר.

מנחם דוד: בדיוק.

מנחם דוד: מה שכן, יש פה איזה שהוא דבר שהוא קצת אבסורדי ואני לא רוצה להיכנס עכשיו להביע עמדה שתתפרש פוליטית כזאת או אחרת.

מנחם דוד: למשל, לגבי הנושא של הכשרות, אם רב, אני מדבר על הרפורמה, אם רב של עיר מסויימת לא נותן כשרות, אז שרב אחר יתן את הכשרות, יש בזה בעיני טעם לפגם מהטעם שתתארו לעצמכם למשל שהרב כץ - - -

יוליה מלינובסקי: אדוני זה לא נושא הדיון עכשיו, אם אתה רוצה לדבר על רפורמת הכשרות זה לא הפורום.

מנחם דוד: לא, אני אומר נקודה אחת, ברגע שיש רב לעיר ואנחנו כולנו פה מתכנסים לדון בחשיבות שיהיה רב עיר קבוע ולא ממלא מקום, אז ברגע שזה עובר את התהליך, כמובן צריך את ההסכמה של ראש העיר, זה בעיני, צריך שראש העיר יתן את ההסכמה שלו, עם המשרד לשירותי דת, שיעשו את זה בהליך מסודר לפי כל הכללים שציינתם בשקף הראשון שהיה פה, אבל אם יש רב בעיר מסויימת והוא הבר סמכא והוא מחליט לאחר שהוא בוחן את העניינים, כמו למשל הרב כץ, הרב כץ היה בכשרויות למרות שהוא - - -

יוליה מלינובסקי: אדוני, זה דיון לכנסת, אנחנו לא בדיון פילוסופי פה, יש לנו זמן קצוב, אני צריכה בעוד עשר דקות לסיים את הדיון.

מנחם דוד: אני חושש שברגע שאתה נותן לרב מעיר אחרת לקבוע בעיר אחרת - - -

יוליה מלינובסקי: יהיה מצויין, כמו שהיום רב העיר רמת גן יכול לחתן זוגות מחולון וגם כשהיתה הרפורמה בתחום הנישואין כולם צעקו גיוועלד, ושום דבר לא קרה והכל בסדר ומוסד הנישואים עומד איתן, הכל בסדר.

יוליה מלינובסקי: תודה אדוני.

יוליה מלינובסקי: דעתך נשמעה.

מנחם דוד: אם רב ברמת גן יחליט על חנות מסויימת לא לתת כשרות - - -

יוליה מלינובסקי: רב העיר יקח אחריות על מה שהוא עושה.

יוליה מלינובסקי: תודה רבה.

יוליה מלינובסקי: אנחנו סומכים, בסוף זה מה שיש לנו ואנחנו רוצים רבני עיר יותר חזקים, יותר מקצועיים ויותר נגישים לקהל.

יוליה מלינובסקי: יועץ משפטי של הוועדה, תומר, שמעת פה הרבה, אתה בכלל שומע הרבה דברים בכנסת, תן לנו את הדעה המקצועית שלך.

תומר רוזנר: אני אתייחס בקצרה.

תומר רוזנר: הבעייתיות במצב הקיים ברורה לכולם, הבעיה הזאת שהוצגה בפניכם היא רק אחת הבעיות בתחום, אנחנו יודעים שבעיה נוספת לא פחות כאובה היא בעיית המועצות הדתיות עצמן שגם שם עשרות מועצות דתיות לא נבחרות מאותה סיבה של הליך מסורבל, במקרה הזה הליך שקבוע בחוק, אבל הליך מסורבל שאנחנו יודעים שבעשרות מועצות דתיות מכהנים מה שנקרא ממונים ואנחנו עכשיו הולכים, השר לפחות מבקש למסד את התהליך הזה כך - - -

יוליה מלינובסקי: זה עבר לדעתי הצעת חוק ממשלתית, עברה ועדת שרים אתמול בנושא של המועצות הדתיות, ממלא מקום של מועצות דתיות.

תומר רוזנר: כן, אבל עכשיו הופכים את המעקף לדרך המלך, במקום לתקן את דרך המלך.

תומר רוזנר: למסד את הענין של ממלא מקום מועצות דתיות שזה מינויים לא נבחרים במקום להבטיח הליך בחירה תקין של המועצות עצמן.

תומר רוזנר: אז אותה בעיה יש לנו ברבני ערים והבעיה הזאת דורשת פתרון דחוף.

יוליה מלינובסקי: אתה מדבר על הליך המינוי, מה עם הכהונה, יש דוגמה?

תומר רוזנר: לגבי נושא הכהונה אנחנו לא מכירים דוגמה של נבחרי ציבור, במקרה הזה אנחנו מדברים על נבחרי ציבור, שתקופת כהונתם אינה קצובה בזמן כזה או אחר, בין אם יש אפשרות לחידוש ובין אם אין אפשרות, אבל איננו מכירים מקרים של נבחרי ציבור שכהונתם איננה קצובה בזמן.

תומר רוזנר: לגבי עובדים, גם לגבי עובדים הנטיה הולכת וגוברת לפחות בתפקידים בכירים, גם בתפקידים של עובדים שלא נבחרים, גם שמה הנטיה הולכת וגוברת לקצוב כהונות.

תומר רוזנר: אנחנו יודעים שכהונתם של המשנה ליועץ המשפטי לממשלה קצובה לשמונה שנים, יש החלטות ממשלה רבות לגבי קציבת כהונה של עובדי ציבור שאינם נבחרים, היועץ המשפטי לממשלה כהונתו קצובה לשש שנים.

תומר רוזנר: הנקודה החשובה שלא עלתה כאן בדיון והיא מחמירה את הענין בנושא של רבני ערים, היא הנושא של הדין המשמעתי.

תומר רוזנר: אנחנו יודעים שיש רבני ערים, למשל לדוגמה, לפני מספר שנים היה רב עיר שסירב להגיע לטקסים ממלכתיים בעירו ולא היה מה לעשות נגדו למרות שהוא מקבל שכר מקופת הציבור, הוא החליט אותו רב שהוא לא משתתף בטקסים ממלכתיים ולא היתה דרך להעבירו מכהונתו או לנקוט נגדו בהליכים.

יוליה מלינובסקי: יש לדעתי רב עיר שיש נגדו פסק דין חלוט, יש דוגמה כזאת.

יוליה מלינובסקי: נכון או לא?

יוליה מלינובסקי: משרד הדתות, הרבנות הראשית, נכון?

יוליה מלינובסקי: יש.

יוליה מלינובסקי: מי זה רב העיר הזה?

קריאה: ראשון לציון.

יוליה מלינובסקי: זה מצב אבסורדי.

יוליה מלינובסקי: זה משהו שלא תקין ואין כדוגמתו בשירות הציבורי.

יוליה מלינובסקי: פסק דין חלוט.

תומר רוזנר: ולכן במסגרת התיקונים נדרשת התייחסות לא פחות חשובה לענין הדין המשמעתי, נושא שעלה על הפרק מספר פעמים בעבר.

תומר רוזנר: הוצעו מספר הצעות לתיקון המצב שיאפשר גם העברת רבנים מכהונתם במקרה הצורך כמובן, במקרים קיצוניים שבהם או שנבצר מהם לתפקד או שהם פועלים בצורה לא תקינה או כפי שגבירתי אמרה ניתן נגדם פסק דין חלוט שמגדיר את התנהגותם כהתנהגות פסולה.

תומר רוזנר: ולכן בוודאי שבמצב הנוכחי וגם בנושא הדין המשמעתי, היעדרו של הדין המשמעתי יותר נכון, מצדיקים קציבת כהונתם של רבני הערים, בדרך כזאת או אחרת, שצריך לדון כמובן בדרך ואם אפשר להמשיך לכהונה נוספת או לא.

תומר רוזנר: אבל בוודאי שהמצב הנוכחי שבו אנשים מכהנים ללא הגבלת זמן או בהגבלת זמן שקצובה עד גיל 75 או 80, ברוב המקים, ואין אפשרות להעביר אותם מכהונתם בשום דרך כמעט, במצבים שהם לא מתפקדים - - -

יוליה מלינובסקי: לדעתי זה המקרה היחיד שאני מכירה ככה, אין משהו דומה לזה.

יוליה מלינובסקי: אתה יכול להיבחר בגיל 35, אם אתה גאון, או מספיק מקושר ועד גיל 80 שום דבר רע לא מאיים עליך.

תומר רוזנר: אין דין משמעתי אפילו שאפשר - - -

יוליה מלינובסקי: שום דבר רע לא מאיים עליך.

יוליה מלינובסקי: לדעתי רב העיר נשר נבחר בגיל 37 לרב העיר אם אני לא טועה.

חזקיהו סאמין: הוא הרב הכי צעיר, אני לא זוכר את הגיל שלו.

יוליה מלינובסקי: מאוד צעיר.

יוליה מלינובסקי: שום דבר לא מאיים, אי אפשר לעשות כלום, אפילו בפסק דין חלוט פלילי אי אפשר לעשות כלום.

יוליה מלינובסקי: כל מה שאני אומרת מיד לוקחים את זה לפרשנות, שלא ישתמע שום דבר אחר.

יוליה מלינובסקי: נושא ממלא מקום.

תומר רוזנר: נושא מילוי המקום אנחנו יודעים וגם גילינו היום שיש את השער השלישי, שני המצבים האלה הם מצבים שמעוררים קשיים לא רק בהיבט הציבורי של תהליך הבחירה שאינו שקוף ואינו משתף את הציבור כפי ששמענו שבהם ניתנות סמכויות מאוד משמעותיות - - -

יוליה מלינובסקי: כל הסמכויות.

יוליה מלינובסקי: זה סמכות לכל דבר וענין.

תומר רוזנר: לא לכל דבר וענין כי הוא לא מתפקד כרב עיר, כפי ששמענו, הוא ממלא תפקידים סטטוטוריים של כשרות ורישום נישואין, תפקידו של רב עיר, ככה כולנו מקווים, הוא - - -

יוליה מלינובסקי: על פי חוק אלה תפקידיהם, זה שיש רבנים שעושים מעבר לזה - - -

תומר רוזנר: לא מדוייק.

תומר רוזנר: גם לפי החוק תפקידיו של רב העיר הוא גם להשיב לשאלות הקהילה, להדריך הדרכה רוחנית את תושבי העיר, זה אחד מהתפקידים שהוא צריך למלא, בוודאי שזה לא מתמצא רק בכשרות וברישום נישואין.

תומר רוזנר: אבל בשני התפקידים האלה שהם תפקידים בעלי משמעות ציבורית וחברתית מאוד גבוהה קשה להלום מצב שבו אנשים שממלאים תפקידים אלה שלא במקום מושבם, שזה גם אגב עקיפה של החוק שמחייב את רב העיר לגור במקום כהונתו, יש חוק כזה שמחייב רבני ערים לגור במקום כהונתם.

תומר רוזנר: מצב של מילוי מקום מהסוג הזה עוקף גם את הענין הזה ומרחיק עוד יותר את רב העיר מהקהילה שבה הוא אמור - - -

יוליה מלינובסקי: אגב זה חל גם על חברי מועצה וגם על ראשי רשויות ולדעתי חבר הכנסת פינדרוס, אגב חבר הכנסת פינדרוס שהתמודד על תפקיד ראש העיר, בסוף התברר שהוא לא גר באותו מקום איפה שהוא התמודד וככה נפסלה מועמדותו.

יוליה מלינובסקי: יש לזה ענין שאתה מייצג ציבור באותה רשות שאתה גר בה, כי אתה מכיר כל אבן, אתה מכיר את האנשים.

יוליה מלינובסקי: רב עיר, בלי לזלזל, זה בן אדם שמכיר, שיודע, שקורה משהו שיכול לגשת לתת עזרה, קרה אסון, זאת הדמות שאנחנו בסופו של דבר בשעת צרה, מתי אנחנו צריכים את זה, כשקשה לנו, בשמחה כולנו שותפים, בצרה זאת הבעיה, שמה אנחנו מחפשים מישהו שאנחנו מכירים, מישהו שיתן לנו איזה שהוא דבר חכם, פה זה הפך להיות לתעשייה.

יוליה מלינובסקי: אני תוך כדי מקבלת עידכונים שמועצת הרבנות הראשית בהשתתפות של הרב דרוקמן קוראת לעצור מיידית את תהליכי מתווה גיור וכמה זה אסון.

יוליה מלינובסקי: אז אני פונה לכל הרבנים הראשיים והרבנים המכובדים ולרב דרוקמן, זה לא אסון, זאת מצווה לעשות את זה.

יוליה מלינובסקי: אנחנו חייבים להחזיר יהדות לעם, לרבני העיר, לאלו שמכירים ומוכרים, לאלה שאפשר לגשת אליהם ולדבר ולהתייעץ, שמכירים את האנשים בחיי יום יום ולא עם כל הכבוד, רבנים ראשיים או הרבנים הגדולים שכל אחד נמצא במגדל שלו ובסביבה שלו.

יוליה מלינובסקי: כמובן שהגיור צריך להיות על פי ההלכה, אין על זה אפילו ספק, אבל אני רוצה שיהיו רבני עיר, אני רוצה שיהיו רבני עיר מוסמכים, מוכרים, מכובדים, ושיטפלו גם בנושא נישואין וגם בנושא כשרות וגם בנושא הגיור, מה שזה היה עד לפני מספר שנים.

יוליה מלינובסקי: לנושא שלנו כרגע, אני אתייחס לכמה נקודות וברשות

יוליה מלינובסקי: כם נציגי הממשלה תרשמו את זה, גם מנהלת הוועדה רושמת מה רוח הוועדה.

יוליה מלינובסקי: קודם כל הליך מינוי, צריך לפעול מיידית לפשט את תהליך המינוי, כי זה בלתי נסבל שאנחנו הגענו למצב של מחסור ב-35 רבני עיר.

יוליה מלינובסקי: אם הממסד הזה יקר לנו צריך לפשט את ההליך ולהחיל בהליך מינוי של רבני עיר.

יוליה מלינובסקי: אם זה לא איכפת לנו אז אולי בכלל צריך לחשוב לבטל את זה, אם אנחנו מסתדרים בלי 35 אז אפשר להסתדר גם בלי השאר, אם זאת המציאות.

יוליה מלינובסקי: אני חושבת שגם מבקר המדינה וגם המשנה ליועץ התייחס לזה ופה כולם מסכימים שבהליך שנכון לעכשיו אי אפשר למנות זבוב לזבוב.

יוליה מלינובסקי: אי אפשר, אין הסכמות, שני יהודים שלוש דעות, אין, אי אפשר.

יוליה מלינובסקי: זה גם מאוד מושפע פוליטית כי זה הפך להיות מהתפקיד הרוחני לתפקיד פוליטי לצערי הרב ויש הרבה מאוד כוחות שמנסים למשוך לכל מיני כיוונים.

יוליה מלינובסקי: נושא של כהונה, אני מבקשת, אני עכשיו הולכת לנקודות שאני מבקשת שיהיה להן ביטוי בתוך התקנות.

יוליה מלינובסקי: נושא של כהונה, זה בלתי נסבל, זה לא תקין, זה לא יכול להימשך ככה.

יוליה מלינובסקי: אפשר להתמנות לרב העיר בגיל 40 ועד 80 או 75 בלי לתת דין וחשבון לאף אחד.

יוליה מלינובסקי: אי אפשר.

יוליה מלינובסקי: זה משהו שלא קיים בשירות הציבורי.

יוליה מלינובסקי: אני פונה לשר ולגופי המקצוע לשקול את הנושא של הגבלת הכהונה.

יוליה מלינובסקי: כמובן יחד עם דין משמעתי.

יוליה מלינובסקי: זה גם בלתי נסבל ולא עולה על הדעת שיש רבנים שיש נגדם פסק דין חלוט ופשוט לא ניתן לבצע אותו.

יוליה מלינובסקי: זה משהו שלא מתאים למדינה דמוקרטית, אפילו נשיא אי אפשר, תומר, נשיא, ראש ממשלה עומד לדין, רב העיר אי אפשר, תחשבו, זה משהו שהוא מוגזם בצורה בלתי רגילה.

יוליה מלינובסקי: אני פונה לשר לשקול בהליך מינוי לתת ביטוי כמה שיותר רחב ומשמעותי לשלטון המקומי.

יוליה מלינובסקי: לאור החלטת הממשלה שהתקבלה רק לפני חודשיים, ביזור סמכויות, ייצוג יותר גדול לראשי רשויות, למועצת העיר, ולנציגי ציבור בתוך הערים.

יוליה מלינובסקי: עם כל הכבוד לשרים, בסוף רב העיר צריך לשרת את העיר ולא מישהו בירושלים או במקום אחר.

יוליה מלינובסקי: פרסום תקנות.

יוליה מלינובסקי: אתם אמרתם שהפרסום יהיה ברבעון הראשון של 2022, בואו נדרוש את זה כי זה הולך וגדל.

יוליה מלינובסקי: כפי שאמרתי, מ-2018 עד 2021, היו חסרים 26, עכשיו 35.

יוליה מלינובסקי: נושא ממלא המקום.

יוליה מלינובסקי: זה משהו שהוא שערורייה בעיני.

יוליה מלינובסקי: 20 שנה אין רב עיר באריאל, ממוצע ממלא המקום שש שנים, רב העיר באר שבע יושב בחמישה תפקידים בו זמנית, עם כל הכבוד, אין פה ספק שזה לא תקין.

יוליה מלינובסקי: צריך לשים לזה סוף וזה שמשרד הדתות לא מעורב בהליך מינוי של ממלא מקום זה בכלל משהו שהוא בלתי נסבל.

יוליה מלינובסקי: כפי שביקשתי, אנחנו רוצים לראות בוועדה פרוטוקולים של המועצה בנושא של ממלאי מקום שבע שנים אחורה לפי בקשה של חבר הכנסת טור פז, כי אנחנו רוצים לראות איך זה מתנהל כדי ללמוד, אולי נלמד משהו וגם לשר איך צריך לעשות תקנות בנושא מינוי רבני עיר.

יוליה מלינובסקי: אז אמרתי, הליך מינוי, כהונה, ממלא מקום, דין משמעתי, כוח לשלטון המקומי.

יוליה מלינובסקי: פרוטוקולים שאנחנו ביקשנו.

תומר רוזנר: רק להבהיר שבקשת הפרוטוקולים היא על פי חוק יסוד הממשלה ומועצת הרבנות הראשית מחוייבים להמציא אותם.

יוליה מלינובסקי: אז זה הסיכום.

יוליה מלינובסקי: תודה רבה לכולכם.

יוליה מלינובסקי: אנחנו נמשיך לעקוב.

יוליה מלינובסקי: ועוד דבר אחרון, אני מבקשת למרות שהתקנות האלה הן בסמכות בלעדית של הדתות, אנחנו מבקשים כוועדה גם התייחסות בכנסת כי זה לדעתי מאוד חשוב אם התקנות האלה יבואו לפה לאישור, להיוועצות, לכל דרך אחרת, כי בחדר הזה חברי כנסת, נציגי ציבור שכן יכולים לתת את הדעת, חוכמת ההמונים.

תומר רוזנר: רק ברור שאין חובה כזאת.

משה טור פז: לכן אנחנו מבקשים ולא דורשים.

יוליה מלינובסקי: אני ביקשתי.

יוליה מלינובסקי: תודה רבה.

יוליה מלינובסקי: הישיבה נעולה.